text:
KESHI FRICO TA APORTA CU UNIFORM PA SEIS TEAM DI ESTRELLA YOUTHBASKETBALL
E luna aki, keshi FRICO y su distribuidor Compra Ltd, a bautisa e uniformnan oficial di Estrella Youthbasketball. Esaki como parti di e responsabilidad corporativo di e organisacion cu semper a sa di duna bek na comunidad. En total ta trata di 6 ekipo di e division nan Pee Wee, Mini incluso damas, Pasarella y Cadet cu awor ta disfruta di nan uniform completamente nobo pa asina nan sigui practica nan deporte preferi. S.V. Estrella a ser funda na 1948 cu e meta pa promove deporte bou di e hoben. Na e clubhuis di S.V. Estrella ta wordo practica basketball, ping-pong y taekwondo den un forma continuo y tambe a duna inicio na les di musica. Basketball infantil y hubenil a conoce un cresemento enorme e ultimo añanan na Estrella. Den esaki Estrella Youthbasketball awor cu sosten di Compra Ltd. por sigui dedica na formacion di hobennan den e comunidad Arubano. E ayudo financiero di Compra Ltd. y keshi FRICO lo sostene e desaroyo aki cu compra di no solamente uniform pa 6 team pero tambe material di entrenamento pa nos hobennan. Durante ceremonia di bautiso, Director di Compra N.V. Hubert Dirks y Brand Manager di Frico Cheryl Coronel tabata presente pa desea e hobenan hopi success den nan futuro y celebra hunto cu mayornan y coachnan. Compra N.V. den e forma aki ta duna empuhe un biaha mas na deporte y muy especial na formacion di nos hoben nan na Aruba. Por mira mas potret di e bautiso riba e facebook page di Compra Ltd.


c: text/html

text:
ORANJESTAD – Departamento di Asuntonan Economico ta informa cu desde 23 di mei 2017 Minister di Asuntonan Economico a introduci un maneho adicional/nobo referente e lugar di establecimento conforme e Ley di establecimento pa negoshi, e asina jama “Vestigingsverordening Bedrijven” (VvB).
Conforme articulo 6 di e ley aki e Minister di Asuntonan Economico ta autorisa (bevoegd) pa pone e.o. reglanan concerniendo e actividad comercial y e lugar di establecimento di e negoshi.
A base di esaki reglanan a wordo stipula pa casonan cu ta trata e lugar di establecimento di negoshi cu mester permiso conforme e ley ariba menciona, specificamente den un area residencial. Den area residencial e prioridad ta pa residencia, pesei kier evita cu un negoshi ta wordo estableci di cual su actividad por trece molester den e areanan aki door di p.e. hopi sonido of vibracion, hopi trafico of problema cu parkeo y actividad cu ta reduci e balor di e propiedadnan di residencia. E actividadnan aki ta wordo menciona den e ley di “Hinderverordening” y otro actividadnan stipula, cu lo wordo agrega na e ley aki.
Lo por duna permiso den areanan residencial pa actividadnan cu no lo causa e molesternan ariba menciona. Pa menciona algun p.e. oficina administrativo, agencia di seguro, consultorio medico, houdstermaatschappijen.
Un peticion pa un permiso conforme e Ley di establecimento ta wordo evalua y ta wordo mara na e siguiente condicionnan.
1.E peticion mester cumpli cu e Ley di establecimento di negoshi “VvB”; e maneho di establecimento di negoshi (Richtlijnen VvB) y Legesbesluit DEZHI;
- E negoshi concerni mester cumpli cu e normanan di parkeo, conforme e maneho di D.O.W.
Areanan comercial a wordo stipula y esaki nan ta parcelanan cu ta directamente na camindanan principal of otro cayanan cu ta conecta cu esakinan y di cual comercio ta e actividad principal. E camindanan/direccion nan aki a wordo stipula.
Tambe ta recorda cu entrante 23 di mei 2017 Minister di Asuntonan Economico a anuncia un moratorio riba establecimento relaciona cu benta di e.o. comestibles, conoci como supermarket/minimarket. Esaki pa un periodo di 2 anja.
Pa mas informacion por tuma contacto cu e Helpsdesk medewerker di Departamento di Asuntonan Economico. Dialuna pa diabierna durante orario cu ta atende publico 7:45 – 11:30 a.m. & 1:15 – 4:00 p.m. Riba diamars y diaranson merdia no ta atende publico.

robotstxt: allowed

filter: keep


text:
Oranjestad – Riba diadomingo 1 di oktober 2017 Aruba Reef Care Foundation a organisa su proyecto di beach clean up. E aña aki Rotary Club of Aruba atrobe a forma parti di esaki hunto cu su partner clubs, Rotaract Club of Aruba, Interact Club of Aruba di Schakel College y otro boluntarionan. Rotary Club of Aruba a scohe pa hasi “Bachelor’s Beach” limpi. A yena dos truck bon grandi cu saconan di sushi yena cu plastic y otro material sushi cu a wordo recogi riba e beach.
Rotary Club of Aruba kier a gradici tur e miembronan di Rotary Club of Aruba, Rotaract Club of Aruba y Interact Club of Aruba y tur otro boluntarionan cu a bin yuda cu e beach clean up. Un danki na Garage Cordia Aruba N.V. cu a pone dos trucks disponibel pa e diadomingo aki. Rotary Club of Aruba kier a duna un danki specialmente na Aruba Reef Care Foundation cu ta organisa proyectonan valioso pa asina cuida nos beachnan.


text:
Centro di Bario Playa Pabou ta informa!
Centro di Bario Playa Pabou ta invita henter famia pa awe nochi disfruta di un anochi di pelicula den aire liber.
Despues di mas di 1 aña Centro di Bario a cuminsa bek cu su actividadnan pa pueblo, awe diabierna pa celebra e cumienso di vakantie grandi muchanan y henter famia por disfruta di un anochi di pelicula gratis. E pelicula cu lo pasa awe nochi ta yama ‘ Pietje Bell’
Lo tin refresco, popcorn y pan cu hotdog na benta y presentacion di grupo di baile Energy in Motion Dance Group
Dialuna Centro di Bario ta cuminsa cu nan vakantie camp solamante afl.175 pa 2 siman di actividad pa mas informacion por bishita oficina di Centro di Bario Playa Pabou.


text:
Den tur adversidad polisnan demostrando nan conviccion incondicional na proteccion di nos pais
Cuerpo Policial Aruba pasando den adversidad y retonan grandi for di comienso di e gobernacion aki. Na mas di un ocacion a vocifera e falta di maneho y e prioridadnan robes di e minister di husticia actual pa maneha e cartera aki. Riba esey awor polisnan ta haya nan mes enfrenta cu reduccion salarial durante un pandemia historico, sin tene na cuenta e sacrificio y riesgo adicional den e temporada dificil aki den nan trabounan diario.
Robert Candelaria, biniendo di un trayectoria / background policial amplio y significativo a duna su puntonan di bista cu aun asina, polisnan dedica a demostra tur dia cu nan conviccion y dedicacion na siguridad y proteccion di pais Aruba ta intacto. Multlipe casonan resolvi manera di droga, abuso contra mucha y otro investigacionnan criminal, extra oranan largo cumpli pasobra di e necesidad pa extra presencia policial, diferente caso di esfuersonan maximo na rescate di bida humano den peliger, intermediacion diario den casonan familiar y social, y asina por keda menciona e trabou inmenso cu cada polis ta pone pa sigui tene e nomber di e Cuerpo y nos seguridad en general den halto.
Ta na su luga pa duna palabranan di sosten y elogio na tur cu ta forma parti di nos Cuerpo Policial cu ta haci nan esfuerso tur dia, contra tur reto, pa cumpli cu e huramentacion sagardo cu nan a haci di sirbi pais.


text:
Tur cos ta mustra cu pais Aruba durante e ultimo 8 añanan a ser goberna pa un team di domino bao di palo. Esaki a bira bisto un biaha mas siman pasa na momento cu e parlamentario di AVP, Rene Herde manera un gran mago a goochel un grafiek manipulativo caminda e kier mustra cu e desempleo durante e gobernacion di AVP a ser reduci te na 5% na 2017. Alabes den e grafiek Rene Herde mes ta indica cu na 2010 (Gabinete Eman!), esta bao di su propio gobierno e desempleo tabata 11%, un record cu a ser kibra pa AVP desde algun decada caba.
Contradiccion total
Awor e dobel 6 den e team di domino di AVP a horca na momento cu Minister di Finansa, Angel Bermudez den un conferencia di prensa siman pasa a declara cu “e cifra di desempleo na 2017 ta alrededor di 7.7% ”. Alabes el a declara cu bao di e hobennan e cifra di desempleo ta mas alarmante y espantoso ainda, esta di 20%! Awor ta increibel cu e parlamentario Herde cu mester controla gobierno ta bisa cu e desempleo ta solamente 5% y pa den e mesun rosea su Minister di Finansa a declara cu esaki ta 7.7%, pues casi 8%.
Brevet van onvermogen
Alabes ta increibel con durante e periodo di 2009 pa 2015 e gobierno di AVP a hereda den total 970 miyon florin for di Gabinete Oduber y riba dje nan a fia 1.7 biyon florin – pues den total a haya 2.7 biyon extra na entrada – y asina mes nan no a logra crece e economia p’asina mas hende por haya trabao den e pais aki. Pues esaki un ‘brevet van onvermogen’ total pa Gabinete Eman y AVP.
Ta un berguensa con un gobierno durante 8 aña no a sa di maneha e pais aki den forma responsabel y ainda nan tin e pudor di pidi confiansa di pueblo pa un otro 4 aña mas.


text:
20 Buki Nobo na Papiamento pa Mucha y Hoben
Proyecto Idioma di Departamento di Enseñansa tin e sumo placer di participa cu tin 20 titulo di ficcion nobo na Papiamento pa nos muchanan y hobennan. A traha e bukinan aki principalmente pa uzo na scol y cu grupo meta hopi varia den mente.
Potret: 20 buki nobo na Papiamento
Tema
E temanan a wordo selecta teniendo cuenta cu cada grupo meta specifico. Algun ehempel di tema pa scol basico y special: amistad, termento (‘bullying’), proteccion di flora y fauna di Aruba, deporte / perseverancia y trahamento den team. Tema pa e hobennan ta inclui peer pressure, namoramento, bida social di hoben y e consecuencianan di embaraso hubenil / uzo di droga.
Autor
Bou di e autornan nobo (y algun estableci) por conta Desiree Croes, Lorena Boekhoudt-Almary, Beth Briñez Albertsz, Danielle Janga, Marvis Engelhardt, Shaila Vrolijk, Desiree Correa, Yolanda Croes, Diana Marchena-Martes, Ria Arrindell-Broeks, Gina Ramsbottom, Diana Lebacs di Corsou (traduccion), Loekie Morales di Sint Maarten (traduccion) y Sally Green di Inglatera (traduccion).
Aunke Papiamento no ta forma parti di e curiculo (ainda) pa mayoria di e scolnan basico -cu excepcion di e scolnan multilingual- no por enfatisa suficientemente e importancia di laga e muchanan familiarisa nan mes na scol basico caba cu e dushi experiencia di lesa buki na Papiamento. Un motibo urgente pa esaki, ta e echo cu na scol secundario e muchanan si ta haya Papiamento como materia.
Pa yuda maestro facilita e proceso di familiarisacion aki y trata e importancia di lesamento en general na un forma mas amplio, Sra. Angelique Maduro di Proyecto Idioma den Enseñansa a ofrece guia den forma di workshop y katern cu informacion y tips. Tambe a pidi cada scol basico pa apunta un maestro pa coordina actividad of les rond di lesamento na nan scol. Na 2018 lo pone sugerencia tocante lesamento pa mayor y educador riba e website di DEA: [ea.aw]
Ilustracion
Otro profesional cu a traha riba e bukinan nobo ta inclui e ilustradonan: Sheila Werleman, Gairo Tromp, Melusina Gunsam, Diego van Koetsveld, Roxana Rodriguez, Ariadna Faries, Marlon Tjung Agnie, Lara Kuiperi, Beth Briñez Alberstz, Mitchell Rustveld, Barbara Meaux-O’Connor, Ria Arrindell-Broeks.
Fotografia pa e kaft di e buki Den kibra di marduga tabata den man di Edsel Sint Jago.
Traduccion
E siguiente traductornan a contribui: Margriet Geerman (d.f.m.), Marlon van der Linde y Juan Maduro. Encarga cu diseño di e bukinan tabata: Irene Peterson, Joost Horward di Adctra, Shaitza Olivieira, Glenny Grigg, Nicolas Silva y Marlon Tjung Agnie. Responsabel pa coreccion di idioma tabata: Rubia Bernabela, Swinda de Cuba-Arends, Elvia Solognier, Evelyn Ruiz-Croes, Maureen Molina-Luidens, Marlon van der Linde, Roy Solognier, Sue-Ann Ras, Swinda Schwengle y Selvia Lumenier.
Un danki na FDA pa por a haci financiamento di e bukinan posibel. Y un pabien grandi na Proyecto Idioma den Enseñansa, na tur e autornan, e demas colaboradornan y naturalmente e muchanan!
Info / Contact
Pa mas informacion por busca [L] Lesamento of [P] PSML den e alfabet menu riba homepage of por tuma contacto cu DEA > Proyecto IdiomaScroll To Top


text:
tokyo 2020
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
News
Uniforma a wordo desvela
Comite Olimpico Arubano a desvela nan uniform deportivo pa e Weganan Olimpico di Tokyo 2020 E companÃa Totto cu a…Read More »
-
News
Pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
News
Pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
News
Shanayah Howell bek na Aruba
Atleta elite di bikecross, Shanayah Howell a regresa Aruba Cu dos medaya di Plata conkista den e competencia di UCI…Read More »
-
News
Conoce pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
News
Beca Olimpico pa Shanayah Howell
Atleta elite di BMX, Shanayah Howell ta elabora riba su beca Olimpico cu lo yuda den su preparacion pa e…Read More »
-
News
Howell a firma su Beca Olimpico
Atleta Shanayah Howell a firma su beca Olimpico esaki como parti di su preparacion pa Tokyo 2020. Despues cu siman…Read More »
-
Tokyo2020
Nicole Hoevertsz ta papia riba e tema di Corona Virus
Actualmente tin consternacion den e mundo deportivo riba loke ta trata e Corona Virus cu a presenta su mes den…Read More »
-
News
Nicole Hoevertsz nombra pa dos puesto importante
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e…Read More »


text:
Nos suplica skirbi den diferente articulo pa atende cu urgencia RWZI na Bubali probablemente a haya oido. Minister Lopez-Tromp diplomaticamente a haci mencion di e hecho cu e minister anterior Otmar Oduber tabata na altura di e situacion deplorabel y cu ela trata na yega na fondo pa remedia esaki. UPP ta sinembargo di opinion cu Otmar Oduber deliberadamente a SCOHE pa no haci nada, pasobra dicon no a actua cu e mesun diligencia manera a sosode cu Serlimar na unda “the sky was the limit”?
UPP tin e impresion cu su intencion tabata pa laga e situacion deteriora pa e por comete actonan coruptivo djis pa previlegia atrobe un amigo/sponsor di dje. Ta parce cu un biaha mas e Scorpion aki ta “get away with crime”, enbes di condena e hecho cu Otmar Oduber a comete un crimen contra nos pais Aruba dor di laga nos Pueblo y nos economia y nos Medio Ambiente core un riesgo hopi grandi.
Desde fin di 2018 UPP a bin ta mustra riba esaki, pero un biaha mas e gobierno POREDmep a sinta man cruza laga e Scorpion haci y deshaci. Mientras nos Parlamento “otro” tambe a laga cos pasa. Manera UPP a bisa varios biaha caba, cu ni e gobierno ni e Parlamento “otro”(21) no ta interesa den e bienestar di nos pueblo, pero nan interes ta pa tene e gobierno aki na bida sin importa kico esaki lo por a causa nos pueblo.
No por ta asina cu ta parce cu Parlamento, CAFT, Gobierno POREDmep, ARA y Ministerio Publico tin tur documentonan relaciona cu e corupcion di dia cla cometi dor di Otmar Oduber aki y ta haci comosifuera nada un pasa. Ta p’esey UPP awe ta cuminsa publica e documentonan al respecto, pa poco poco pueblo mes por husga con y kendenan a colabora den henter e asunto di corupcion di e incinerator chikito.
Dia 19 di September 2018, e director di DOW ta manda un carta di “auxilio” pa e minister corupto Otmar Oduber na unda e ta notifica Otmar cu e situacion na e RWZI-nan ta MEGA-urgente. Ora cu nos a kere cu Otmar Oduber lo a haci uso di e “restfonds” di FDA pa financia e restauracion (parcial) di e RWZI na Bubali, Otmar a scohe pa cuminsa cu su hazañanan pa comete actonan bisto di corupcion pa asina ey, e previlegia su amigo/sponsor. Pa Otmar Oduber por a comete e corupcion aki, ela haya colaboracion 100% di e director di DOW, señor Marlon Croes. Enbes cu Marlon Croes como Arubiano para ariba cu e situacion di e RWZI-nan ta urgente ela SCOHE pa baila riba e tononan di e Scorpion. Y UPP a compronde cu te hasta tin corespondencia interno di DOW cu a conseha e director pa para riba cu e situacion di e RWZI-nan no por warda mas.
E documentonan cu UPP a manda pa Ministerio Publico y pa otronan ta prueba cu e director di DOW a yuda e minister grandemente den e corupcion aki. E ex-minister Oduber a haya sosten completo di e conseho di minister pa e por a comete e corupcion aki obviamente tambe.
Y awor “doodleuk” ta bay cuminsa cu e trabounan riba e RWZI-nan sin hasi ningun investigacion pa e simpel motibo pa laga tanto e minister como e director di DOW y e ex-director di Serlimar “get-away”. Y pa colmo, enbes di a condena e corupcion aki, ta haci tur cos pa tapa esaki.
Aparte di e trabounan riba e RWZI, e mesun director ta saca un “bestek” pa un destaho bou man pa compra pa e “springlesystem” pa e incinerator chikito cu keto bay NO ta funciona. By the way, cu esaki e corupcion ta bira mas bisto. Den e oferta di e otro compania local e “springlesystem” ta inclui!! Pues nan ta mas barata ainda. Kico e minister nobo ta bay haci cu esaki? Djis sera wowo y laga e corupcion sigui su rumbo? A core sera un acuerdo cu un otro compania local atrobe sin ningun clase di destaho cual ta degrada Serlimar enormemente y cu lo nifica cu e “Sangramento” di e patrimonio di pueblo aki bolbe mira luz di dia. Un sangramento cu e goberno di MEP di e tempo ey, esta na fin di 2001 te cu fin di 2009, a para. Ta permiti pa Serlimar “sangra” atrobe djis pa mantene e gobierno POREDmep na bida.
UPP ta reitira cu sin un investigacion financiero y forensico den Serlimar y den e caso aki den DOW, e fiesta lo continua.
Mester saca tur e puito for di e macuto na unda e corupcionnan, conflictonan di interes etc etc mester mira luz di dia!
Partido UPP
Booshi Wever
6 di maart 2020


text:
Republika Dominikano
E Republika Dominikano (na spaño: República Dominicana), ta un nashon riba e isla di Hispañola, parti di e archipielago di e Antianan grandi den e region karibe. E parti west di e isla ta okupá pa e pais di Haiti, hasiendo Hispañola un di e uniko dos islanan den karibe ku ta wordu parti ku entre dos pais. Tantu na grandura komo poblashon, e Republika Dominikano ta e di dos pais mas grandi den Karibe (despues di Cuba), ku un superfisie di 48.442 kilometer kuadrá i un poblashon estimá na 10 míon hende.


text:
ORANJESTAD — Kenneth Wever, esposo di lider di MEP Evely Wever-Croes a gana su caso sumario contra Diario. E matutino a haci un rectificacion den su edicion di awe y tin cu paga Wever 5000 florin.
Hues den su sentencia a para keto na e principionan di libertad di expresion y libertad di prensa. Un prensa liber y preferiblemente tambe independiente di interesnan politico y comercial ta importante pa estado di derecho. Pa por fungi como tal ta permiti prensa pa bay basta lau tambe, aunke e interes ey no necesariamente ta pisa mas cu e derecho di un persona of entidad di no wordo acusa di delitonan y wordo atacha na nan bon nomber y integridad sin cu tin base pa esaki.
Hues den su sentencia cu ta conta no menos cu 22 pagina ta haya cu Diario no por a presenta pruebanan contundente pa loke e corant ier a trece padilanti. Ademas e corant a parce di no tabata por dicidi ariba kico exactamente Wever, su casa y su suegro Hendrik Croes tabata haciendo robes. na un momernto tabata acusa Wever-Croes di no declara entradanan na presidente di Staten. Den otro pasahenan Diario tabata mustra riba e cuestion di huurmento di edificionan di famia Croes na gobierno. Tambe tabata referi na supuesto labamento di placa, viahenan na Virgin Islands y maneranan pa no declara sumanan na MOT. Tur e temanan aki tabata wordo combina hunto den e articulonan.
Virgin Islands
Segun hues, unico hecho concreto cu Diario por a prueba ta cu Wever a saca 30.000 florin for di cuenta di compania di su suegro, Eris Crius VBA. Cu Wever lo a bay cu e placa ey hinca den un maleta pa Virgin Islands via St.Maarten no a wordo proba. Esey segun hues a keda na un redo cu e corant no por a substancia, apesar cu repetidamente a anuncia cu lo bin cu mas pueba. Unico cu a keda para segun hues tabata e screenshotnan di banco cu riba dje tabata manipula. E suma mes ta cuantioso – mas cu e suma di 25.000 cual ta e minimo na unda mester declara suma. Pero segun hues esaki ta trata di un transaccion for di un banco Arubiano cual ta hacie improbabel te ora prueba otro cu ta trata aki di labamento di placa. Segun ley mester asumi cu e banco ta controla riba esaki.
Tabatin mas transaccion cu a tuma luga aki na Aruba, di banco pa banco. Sin prueba concreto di lo contrario mester keda asumi cu e banconan concerni a controla e sumanan riba nan procedencia, segun Hues. Diario no por a prueba tampoco cu Kenneth Wever lo a laba placa criminal, of cu Eris Crius a wordo lanta cu e solo proposito di tapa actonan ilicito. Diario ademas tampoco a aserca Wever cu un oportunidad pa reacciona riba acusacionnan.
Wever mester a cumpra espacio den corant pa publica un remitido anto riba mesun pagina Diario a reta su persona pa bay Ministerio Publico contra nan. Wever su vordering pa forsa Diario pa no publica cosnan insultativo of cu no ta berdad contra su persona a wordo nenga. Hues a haya e demanda aki no suficientemente cla.
Autor: Ariën Rasmijn


text:
AMSTERDAM – Algun shen mil hende den Reino ta papia hulandes. Hopi di nan a haña nan edukashon den dos idioma. Nan mes ta haña esaki masha normal i esnan rònt di nan tambe.
Pero na Hulanda, asta bou di hende ku ta eduká den dos idioma, tin hopi prehuisio kontra bilingwismo. Otro famianan ku yu hóben si sa di haña e balansa i nan ta kontentu ku esaki.
Hopi bia ta pensa ku mucha bilingwe ta bruá i lo siña hulandes mas malu. Pa otro mayornan ta mas importante ku nan ke duna e muchanan nan propio kultura. Nan ta kere ku, ku bilingwismo esaki lo no logra.
Famianan hóben hopi bia di mes ta ripará ku bilingwismo ta natural pa nan yu i ku e ta bai bon.
Bianca Rafaela: “E kos a bai outomátikamente. Mi no ta haña normal ku mi yu lo a siña hulandes so, e mester siña su kultura antiano tambe, i e idioma.”
Sharesca Victorina: Nos tabata ke pa nan por komuniká na skol na hulandes. Pero papiamentu mester a keda zona familiar pa nan.”
Synella Fleming: “E muchanan ta papia hulandes mas tantu, pero nan gusta ku nan por papia dos idioma. Sigur ku famianan, pero e ora ei ta OK tambe pa papia hulandes
Prehuisio
Ta un eror persistente ku mucha lo por brua di dos idioma. Mayornan hóben moderno ta mira esaki diferente.
Dimphna Persaud: “Mi mes ta mas prekupá ku e mes. Tin bia mi ta duda ku e ta komprondé ora mi usa palabra papiamentu nobo. Mi ta pensa: mi ripití e palabra na hulandes? E bruamentu ta mas grandi serka mayor ku serka mucha.”
Su partner Oswald ta agregá: Na prinsipio mi tabatin miedu ku e lo pensa: bon mira ta kiko nos ta papia? Pero mi tabata sorprendé ku for di prinsipio e tabata mira e diferensia. Mi no a ferwagt ku e lo a kapta esaki asina lihé.”
Raphaela: “Mi yu hòmber ta papia hulandes kasi henter dia. Despues di skol e sa papia papiamentu, ke men kisas e ta keda un tiki atras ku esaki. No ku hulandes.
Situashon sosial ekonómiko
Katedrátiko Leoni Cornips ta spesialisá riba e tereno di multilingwismo: “Un retraso di idioma – lòs di loke esaki ta eksaktamente – hopi bia tin di hasi ku e situashon sosial-ekonómiko. Mayornan ku poko edukashon ta lesa ménos huntu ku nan yunan.” E ta nenga ku mucha bilingwe lo haña un defekto di idioma mas lihé. “No tin niun prueba pa esaki.”
Pa evitá bruamentu ta rekomendá mayornan pa ‘parti’e idiomanan. Cornips: “Preferibelmente si, pero for di investigashon a sali ku tur kos no ta partí asina ‘nèchi’: mama ta papia A, tata ta papia B. E situashon berdadero hopi bia ta mas kompliká.”
Persaud ta ‘parti’ e idiomanan. “Pero tin bia mi ta papia hulandes pasobra mi yu tambe ta hasi esaki, e ora ei ora mi ripará mi ta pensa: bai papiamentu bèk.”
Victorina: “Mi ta paga tinu na influensha di papiá di kaya, sino promé ku bo sa ta usa ‘de meisje’ na lugá di ‘het meisje’. Na papiamentu mi ta pèrmití mas, pasobra tòg tin mas hulandes aden kaba.”
Státùs
Si ofresé tur dos idioma ampliamente i frekuente, edukashon bilingwe lo bai bon. Mucha ta sensitivo si pa státùs di idioma. Cornips: “No intimá ku esun idioma ta ménos importante ku e otro. Si un mucha ripará esaki e lo no ke usa e idioma ei mas.
Fleming: “Nan por ekspresá nan mes den e idioma ku nan ke. E yu mayó ta papia mas i mas papiamentu, esun chikitu ta preferá hulandes. Nos ta laga e kos asina. Tin diferensha entre e muchanan i den e fase di bida ku nan ta aden.
Outor: Pieter Hofmann


text:
KRALENDIJK – Empleadonan di Flamingo TV i invitadonan a topa den un dushi ambiente di temporada di Pasku di nasementu di Niño Hesus. Flamingo TV a organisá un “Chrismas party” na “Blue Garden Restaurant”.
Koleganan di e forma aki a topa i den bon ambiente nan a kombersá i disfrutá di algu pa kome i bebe e anochi. Sigur tabata bon momentu pa topa otro koleganan ku sea ta den otro departamentu i no ta mira otro kolega ku regularidat. Momentu ku nan topa, kada un tin nan tarea i no tin tempu pa kombersá. E parti final di e anochi tabatin e oportunidat pa los e pianan i baha e barika yen promé bai kas, animá pa un Dj. Kombinashon di potrèt ta ilustrá parti di e aktividat.


text: KRALENDIJK—Awe mainta un grupo di mucha a disidí ku nan ta bai yuda pa drecha waf di piskadó aya na Playa Pabou. Muchanan di edat entre 7 pa 15 aña, a disidí pa yuda ku trabounan pa drecha e waf ku algun dia pasa laman brutu debí na sùitwèst a destruí e waf di piskadó parsialmente. E muchanan a pone man na obra pa kuminsá drecha waf di playa pabou, esaki boluntariamente. Suidadanonan a pasa i a tuma nota loke e muchanan tabata hasi i a ofresé nan algu di bebe pa por kontinuá ku e bon obra. Riba potrèt un bista e muchanan drechadó e waf.


text:
Rekompensa di 10 mil florin pa informashon tokante un kaso di atrako ku morto den Kanga
KOMUNIKADO DI PRENSA 519 / 2019
16 desèmber 2019 RIPITISHON
Rekompensa di 10 mil florin pa informashon tokante un kaso di atrako ku morto den
Kanga.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta yama komunidat danki pa e aporte risibí te na e momentonan akí, riba e kaso aki
bou menshoná. Nos no a risibí e tep di oro ainda. E investigashon ta kontinuando.
Konforme “Komunikado di prensa 416/2019”, Polis ke rekordá komunidat riba e
kaso di atrako ku morto, ku a tuma lugá djaweps 26 di sèptèmber 2019, alrededor di
06.10’or, den un kas na Kanga. En konekshon ku esaki polis ta bolbe pidi yudansa di
komunidat.
Riba e dia en kestion a bin topa e dama Agnes Maria Damoen, di 81 aña di edat,
morto riba su kama. (Komunikado di prensa 386/2019).
Polis ta hasiendo lo maksimo pa por yega na solushon di e kaso. E rekompensa di
dies mil florin antiano ku Ministerio Públiko huntu ku famia di e víktima a pone
disponibel pa esun ku por duna e tep ku por hiba na klaridat i solushon di e kaso aki
ta ketu bai na vigor. Abo ku por a tende, mira òf sa di kualke informashon, pasa
esaki pa polis.”
Pa duna tep riba e kaso aki, por yama e number anónimo di polis 108.
Kuerpo Polisial i Ministerio Públiko ta konta riba yudansa di komunidat pa por solushoná
e kaso aki tambe.


text:
Promé Minister ta lamentá vandalismo na pisina di SDK ...
Djaweps dia 8 di yüni den oranan di atardi, Obra Públiko ta será pa klientenan. ...
Den wikènt ku ta bini tin mester di 60 te ku 100 boluntario pa por hasi limpiesa adishonal di manchanan di zeta...
Servisio pa Tráfiko i Transporte (UO-VV) ta konsientisá komunidat riba kon pa kore un rotònde. ...
Willemstad - Obra Públiko i e kontratista Aliansa NV ta sigui ku e trabounan di renobashon di kaminda pa Wespen den e siman ...
Willemstad - Minister Jaime Cordoba i Obra Públiko ta anunsiá ku entrante djaluna dia 3 di aprel próksimo, ta kuminsá tra...


text:
-
Colegio Sagrado Curason
-
Colegio Sagrado Curason
-
Colegio Sagrado Curason
-
Colegio Sagrado Curason
Nos di ‘Colegio Sagrado Curason’ ta duna enseñansa na nos muchanan abase di norma y balornan Cristian. Nos ta percura pa un bon ambiente pedagogico den cua respet pa otro y pa nos medio ambiente ta wordo siña. Nos ta siña e muchanan cu tur mucha ta igual pero cu nan propio abilidadnan y cu nos enseñansa ta duna espacio pa cada mucha desaroya su mes, riba nivel di scol basico regular, pa medio di e didactica cu nos ta desplega na nos scol.
Nos ta duna nos alumnonan un formacion solido cu ta basa ariba norma y balornan cristian cu ta sirbi nan di fundeshi pa ta hendenan responsabel, disciplina y cu sentido di deber den e comunidad arubano. E balornan cu nos ta inculca den cada alumno ta amor, confianza, respet, responsabilidad y integridad, ta balornan cu mester sali di e nucleo familiar. E lema di: ‘Lanta un mucha cu ta percura pa bida’ ta keda vigente. Y nos ta tene na bista cu ‘un mente sano den un curpa sano’ ta importante y nos lo percura pa duna deporte y nutricion adecua atencion.
Andere scholen
- Cacique Macuarima School
- Colegio Bon Bini
- Colegio Cristo Rey
- Colegio Felipe B. Tromp
- Colegio Frere Bonifacius
- Colegio Laura Wernet-Paskel
- Colegio Ora Ubao
- Colegio Pastoor Kranwinkel
- Colegio San Hose
- Colegio Santa Famia
- Colegio Santa Filomena
- Colegio Santa Teresita
- Maria Goretti School
- Maria School
- O.L.V. Fatima College
- Pius X School
- Rosario College
- Sint Aloysius School
- Sint Michaël School
- St. Annaschool
- St. Dominicus College
- St. Franciscus College
- St. Paulus School
- St. Rosa College


text:
14-2020 – En conexion cu negociacion entre Aruba y Hulanda: KvK ta duna sosten na Premier pa yega na reforma cu ta beneficia Aruba
Oranjestad – Camara di Comercio y Industria (KvK) tin tur confiansa cu den dialogo cu Hulanda nos Ministro Presidente lo sa di tuma decisionnan den bienestar di nos comunidad y lo trata di yega na reformanan structural, economico, financiero, social y institucional cu e meta pa haci Aruba mas resistente y menos vulnerabel, sin pone nos autonomia den riesgo.
KvK ta sostene un procedemento integral y colectivo pa reinforsa e economia di Aruba den un forma duradero y pa aumenta e poder di compra di cada cuidadano pa por logra bienestar social.
Reforma ta necesario pa yega na un sociedad sostenibel teniendo prosperidad y bienestar den balansa. Pa logra esaki ta esencial pa Gobierno reduci su gastonan na un nivel aceptabel y pa optimalisa e calidad, accesibilidad y efectividad di e aparato gubernamental. E regimen fiscal mester ta transparente, solido y comprendibel y mester percura pa aumenta e porcentahe di cumplimento. Por lo tanto KvK ta popone pa introduci un sistema di impuesto indirecto, manera “sales-tax”.
Tambe ta necesario pa trece cambionan riba tereno economico. Actualisacion y flexibilisacion di e leynan laboral ta importante, como tambe mehoracion di e condicionnan y reduccion di e gastonan pa haci negoshi. Di e forma aki ta stimula crecemento economico y ta crea oportunidad pa Aruba su economia recupera. E bienestar di nos comunidad tambe ta rekeri atencion y ta sumamente importante pa por garantisa e calidad y eficiencia di e cuido medico y e seguridad en general di nos comunidad door di fortifica e sistema hudicial. Ademas, mester percura pa un miho coordinacion entre enseñansa y e mercado laboral.
KvK ta di opinion cu si Aruba ricibi conseho y/o ayudo for di Hulanda den preparacion y ehecucion di e proceso di reforma, esaki mester ta basa riba respet mutuo y e normanan di Bon Gobernacion. Pa por logra e meta, naturalmente tur e instancianan concerni mester sostene y duna aporte pa ehecuta e reformanan en cuestion. E autonomia di pais Aruba, incluyendo e entidadnan y departamentonan gubernamental mester wordo respeta na tur momento.
Aruba, 17 di juli 2020
Camara di Comercio y Industria (KvK)Scroll To Top


text:
Refineria Isla ta pone un planta bèk den produkshon.
Refineria Isla ta pone un planta bèk den produkshon.
Djarason mainta 30 di òktober lo start e planta Thermal Cracker 1 (TC-1) den servisio komo “crude distiller”. E planta aki (TC-1) a yega di funshoná vários biaha kaba den pasado komo destiladó di krudo pisa.
Durante e proseso pa pon’é planta bèk den produkshon, Isla lo tuma tur medida pa garantisá un proseso efisiente i minimalisá kualkier molèster ku e proseso aki eventualmente por kousa pa komunidat.
Asina nos tin mas informashon di nos prosesonan, nos lo sigui mantené nos komunidat informá.
Departamentu di Relashon Públiko
Refineria Isla Curaçao B.V.


text:
KOMUNIKADO DI KUERPO POLISIAL KÒRSOU Kontròl di tráfiko riba kaminda di Banda bou.
KOMUNIKADO DI KUERPO POLISIAL KÒRSOU
160 / 2017
17 mei 2017
Kontròl di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 16 di mei 2017, den oranan di mainta personal di Warda di Polis Barber a tene kontròl di tráfiko riba kaminda di Banda bou. Polis a para i kontrolá un total di 147 vehíkulo i parti un total di 37 prosèsverbal pa diferente infrakshon kometé entre otro:
kore outo sin faha di seguridat;
sin reibeweis bálido;
sin seguro bálido;
sin number di outo pagá;
sin plachi number i ku glas skur.
Tambe tabatin shofùr ku ta kore outo ku pitu, waiper i richtingwijzer ku no ta funshoná. Durante di e kontròl aki polis a konfiská kuater vehíkulo, kual a keda transportá ku kran pa Kurá. Tambe a detené dos persona ku no tabatin e dokumentonan nesesario pa por permanesé riba nos isla. E kontrolnan aki ta kontinuá.


text:
ULTIMO ORA.
BONEIRU.
AKSIDENTE DI TRAFIKO KU MORTO.
Awe marduga 2 di april algu prome ku 4 or di marduga melding a drenta na warda di polis ku un aksidente a kaba di tuma luga riba e kaminda di sorobon.
Te ainda pa motibu nan deskonosi un auto di famia biniendo for di sorobon lo mester a perde kontrol riba e volante y drenta e mondi kanti kaminda ku porsierto ta yen di clip.
E vehikulo lo mester a boltu tambe den e baranka nan.
Tabata tin 2 persona den e auto 1 dama y 1 homber.
E dama a keda herida y e homber no tabata reakshona.
Ambulance y polis tabata presente na e sitio mesora.
Kuerpo di bombero tambe a ser jama pa yuda saka e homber ku tabata tras di stuur y ku a keda pega den e auto.
Despues di a saka e dama a transporta esaki ku urgensha pa hospital.
Tabata tin 2 ambulance na e sitio di aksidente.
Ora ku a saka e homber e personal di ambulance ya no por a hasi nada mas pa e shofur di e vehikulo ku no tabata reakshona.
A manda jama Dr Lont ku a konstata morto di e homber E.M. nase 17 di januari 1992 na Korsou.
E viktima tabata tin 26 anja di edat y ta bira e di 3 morto den trafiko na Boneiru.
Kuerpo polisial ta investigando e aksidente aki.
Velosidat haltu a hunga un rol probablemente den e aksidente aki.
FORSA NA E FAMIA NAN DEN E MOMENTUNAN DIFISIL AKI KU PERDIDA DI NAN SER KERI.
FUENTE: LIVE FM.


text:
Minister Chris Romero:
Coperacion entre Minister Chris Romero y Santa Rosa a haci posibel pa studiantenan di SPO yega na nan Greenhouse
Recientemente por a tuma nota di e interes creciente pa planta cuminda pa consumo propio. Por a ripara cu durante e dianan di SiP y TDQ, ta hopi persona a cuminsa traha den nan cura pa arma nan propio plantacion. Y aki ta unda e importancia pa educa y stimula nos hobennan pa aprecia y reconoce e importancia di e ofishi di plantacion ta di sumo importancia. Si nos kier yega na un dependencia propio di cuminda den un futuro, nos mester cuminsa inculca den nos hobennan e amor pa naturalesa y su virtudnan cu e tin pa ofrece humanidad.
Como un docente di profesion, Minister Chris Romero ta reconoce e importancia di motiva y hasta inculca e cultura di plantamento den nos generacionnan mas hoben. Como parti di su vision, e Titular di e Cartera di Sector Primario ta duna un atencion special na e desaroyo di e diferente proyectonan escolar cu ta envolve agricultura. Por a mira e participacion personal di Minister Romero den e proyecto “Hofi Amistad”, cual e mandatario a instrui Santa Rosa pa haci’e bira un realidad. Pero mester menciona tambe e coperacion estrecho entre Scol Pa Ofishi (SPO) na Santa Cruz y Santa Rosa, cu ta impulsa pa Minister Romero tambe, cu e meta pa yuda e scol yega na nan Greenhouse pa nan proyectonan di agricultura.
For di momento cu SPO a muda pa su edificio nobo den bario di Brazil, Santa Rosa tabata trahando di serca cu e Directiva di e scol pa asina crea un plan concreto y implementa un infrastructura adecua pa e alumnonan ta sigur di por sigui nan lesnan di Horticultura, Agricultura y Acuaponics. Di e manera aki a cuminsa cu e construccion di e Greenhouse pa SPO y esaki awor ta den su fase final. E greenhouse aki, cu tin un grandura ideal pa acomoda tur studiante y hasta e diferente structuranan di plantacion, lo ta un aspecto sumamente positivo pa e alumnonan den e aña escolar nobo.
Minister Romero ta boga pa e coperacion entre SPO y Santa Rosa continua di manera estrecho cu e meta pa duna un stimulo continuo na e studiantenan pa nan keda den e mundo di plantamento. “Mi vision ta pa stimula y crea interes den nos hobennan den e area di agricultura, y pa logra esaki nos mester crea mas proyecto cu lo sirbi como incentivo pa nan por continua nan estudio den e ramo aki”, tabata palabranan di Minister Chris Romero na momento di su bishita na SPO Brazil pa cu e proyecto di nan Greenhouse.


text:
Bòn bini riba e krísis wèpsait di Entidat Públiko Boneiru. E wèpsait ta ‘online’ ora tin un crisis. Pa e motibu akí, awor bo por haña tur informashon tokante COVID-19 riba e wèpsait.
Month: yüni 2021
Kralendijk - ‘Un yabi ku ta pega na bo skouder’ òf ‘un chip di 5G ku ta inyektá den bo kurpa’, ta algun di e pensamentunan robes ku a bini dilanti durante seshon di informashon pa hòbennan. Despues di a haña informashon korekto di ekspertonan, sinkuentikuater alumno di MBO a registrá i a kuminsá bakuná. E hóbennan a partisipá boluntariamente na seshon di informashon pa papia di idea ku ta reina tokante e bakuna. Meta di e seshonnan tabata pa ...
Bakuná sin sita e siman akí serka dos dòkter di kas
Kralendijk – E siman akí por pasa angua kontra corona sin sita serka dos dòkter di kas. Djamars 29 di yüni 2021 por bakuná sin sita di 09:00 – 12:00 serka dòkter Eijsenga, Kaya Monseigneur Niewindt 3. Djaweps 1 di yüli 2021 por hasi esaki di 09:00 – 11:00 or na ofisina di dòkter Lont, Kaya Nikita 1. Salubridat Públiko ta organisá pasamentu di angua sin sita serka dòkter di kas, pa fasilitá ku habitantenan por bakuná den nan mes ...
Angua kontra corona pa studiantenan boneriano durante nan vakansi na Boneiru
Kralendijk - Awor akí e angua kontra corona ta disponibel tambe pa studiantenan boneriano ku ta studia den eksterior i ku dentro di poko ta bin Boneiru pa pasa vakansi. E studiantenan por registrá nan mes na vaccinatie.info@bonairegov.com òf nan mayornan por registrá nan via e number grátis 0800 0900. T’asina sí ku e studiantenan mester keda sufisiente tempu na Boneiru pa por pasa dos angua, e ora ei nan ta kompletamente bakuná. Despues di e promé angua minimalmente tres ...
Aklarashon di dòkter Marian Luinstra pa subida kasonan di COVID-19
Kralendijk - Último dianan e sifranan di infekshon a subi. Ta trata un grupo di hóben di Boneiru ku a tèst positivo, huntu ku un grupo di hende grandi ku no ta bakuná. Mayoria di e personanan aki no tin keho òf tin keho leve. Nan a tèst paso nan tabata den karentena pa motibu ku tabata den kontakto ku un persona ku a tèst positivo. Di e manera aki departamento di Salubridat Públiko por wak lihé e gruponan di ...


text:
YRAUSQUIN A HIBA MIEMBRONAN DI PRENSA RIBA UN TEST DRIVE DI E FORD FIGO
Compania di auto Yrausquin, dealer oficial di Ford na Aruba, a
organisa un evento di test drive especialmente pa miembronan di prensa.
Despues cu Christina Yrausquin, Ford Brand Manager y Gerente di Benta, a jama
bon bini na tur presente ela splika e bentahanan di e Figo pa nan conoce e auto
miho prome cu nan bai test drive esaki.
E sales team tambe tawata presente pa asisti y duna e miembronan di prensa un
demonstrashon prome cu nan subi den e Figo pa bai test drive. Principalmente a
enfoca riba e safety features, e comodidad di e stoelnan, e espacio impresionante di
e ‘legroom’ pa e pasaheronan sinta patras, como tambe e eficiencia di combustible.
E Ford Figo tin e “Best-in-class fuel economy” cu un uzo di gasolin impresionante di
17 km pa liter.
Ademas lokual a impresiona algun miembronan di prensa ta e bon sonido di e
‘sound system’ y con facil e ta pa bo conecta bo telefon cu ‘bluetooth’ pa toka bo
canticanan favarito of pa haci jamadanan ‘handsfree’.
E Figo lo ta obtenibel pa test drive pa publico tambe y e representantenan di benta di
Yrausquin lo ta disponibel pa juda cu kualkier pregunta of aplicación pa banco. Pa
mas información bishita www.yrausquin.com of subi nan Facebook na
www.facebook.com/yrausquinandsons. Ademas por pasa libremente na Yrausquin
situa na L.G. Smith Boulevard 112 of jama na 524 44 44 pa abo tambe test drive e
Figo nobo.


text:
Inspekshon di Enseñansa por otorgá deklarashonnan pa komprobá ku un persona a optené un diploma konforme Landsbesluit eindexamens v.w.o., h.a.v.o. en v.s.b.o. artíkulo 45 insiso 2. E deklarashonnan por eskrito aki tin mesun balor ku e dokumentonan original.
Paga tinu!
Inspekshon di Enseñansa no ta disponé di duplikado di diploma. Inspekshon di Enseñansa por otorgá solamente un deklarashon por eskrito di diplomanan di kua e datonan ta disponibel.
Bo ta deseá di hasi petishon pa un deklarashon por eskrito di un diploma? Pasa personalmente serka nos na Inspekshon di Enseñansa ku un identifikashon válido i e datonan di bo diploma (nòmber di instituto edukashonal, nivel di formashon i aña ku bo a haña e diploma).


text:
18 di yüni próksimo FUNDASHON PRO SOUAX ta organisá: Charla grátis ” KONTRÒLNAN DI MEO TA DUNA RESULTADO DI BÈRDAT?”
18 di yüni próksimo FUNDASHON PRO SOUAX ta organisá: Charla grátis
“ KONTRÒLNAN DI MEO TA DUNA RESULTADO DI BÈRDAT?“
Fundashon Pro Souax i Sentro di bario Souax gustosamente ta invitá habitantenan di bario di Souax i bisindario i tambe otro interesadonan, na kontinuashon di e “Siklo di Charla riba Tópiko Hurídiko”. E siguiente charla ta tuma lugá djamars 18 di yüni próksimo i e tópiko lo ta:
“ E KONTRÒLNAN DI MEO TA DUNA RESULTADO DI BÈRDAT ?“.
Oradó lo ta sr. Ronny Cornelis, di Ministerio di Desaroyo Ekonomiko (MEO).
Durante e charla ku lo ta di 7or pa mitar di 9 di anochi na Sentro di bario Souax,
sr. Cornelis funshonario di Inspekshon ekonómiko, entre otro lo splika ku kiko e kontròlnan di e grupo di MEO ta benefisiá habitantenan; si e kontròlnan aki ta nesesario i efektivo; di ki forma abo komo habitante por duna sosten na e trabou di e grupo di MEO i si e kontròlnan ta kontribuí na nos ekonomia pero tambe na un mihó kondishon di nos salú.
Moderadó lo ta mr. Juny Sluis, presidente di Fundashon Pro Souax.
Entrada ta grátis i lo tin amplio oportunidat pa hasi pregunta.
Kontinuashon “Siklo di Charla riba tópiko hurídiko”
Tópiko : “ E KONTRÒLNAN DI MEO TA DUNA RESULTADO DI BÈRDAT ?“
Oradón: sr. Ronny Cornelis
Moderadó: mr. Juny Sluis
Dia: djamars 18 di yüni 2019
Ora: 7or pa mitar di 9 anochi na Sentro di bario Souax
Entrada: GRÁTIS i un i tur ta bon biní


text:
ORANJESTAD – Dialuna 16 di november 2020, Gobierno di Aruba a publica e masterplan dinamico cu e titulo ‘Reposicionando e Rumbo di nos Pais’. Manera indica den comunicacionnan anterior e masterplan a wordo traha danki na e esfuerso incansabel di mas di 125 profesional di sector publico como tambe sector priva, cu durante mas di 175 sesion a duna nan conocemento y experticio pa asina crea un plan pa un futuro resiliente pa Aruba.
Manera indica anteriormente, 5 proyecto acelerador a wordo identifica cu ta cualifica pa drenta nan etapa di implementacion. Un ehempel di esaki ta e introduccion recien di e Alivio Fiscal II pa duna nos comercio y empresarionan un alivio y empuhe. Mas ainda e ekipo di reforma fiscal ta trahando y preparando e reforma pa asina sigui cu e pasonan necesario pa logra esaki e añanan nos dilanti.
Relaciona cu e reforma di Ley Laboral, por indica cu e proceso di tripartite ta andando unda cu diferente tema di revision y modernisacion di nos leynan ta wordo trata. E ekipo di implementacion ta trahando riba un database cu ta bay duna un miho bista di nos mercado laboral pa asina por engrandece alineamento entre empleado y dunado di trabou.
E trayectonan di red-tape y innovacion den legislacion tambe ta andando unda cu un enfoke special riba revision di ordenansa di permiso pa haci esaki mas eficiente y asina acelera desaroyo economico sostenibel. Adicionalmente, ta trahando un mapa completo di e proceso legislativo pa asina indentifica puntonan cu por agilisa y reforsa dicho proceso.
Pa locual ta trayecto di e-Government por indica cu trabounan prepratorio pa por implementa e sistema (interoperability platform) pa por intercambia datos den gobierno y facilita experencia di e ciudadano como tambe reforsa un forma di traha transparante, ta den su etapa final.
Tambe por indica cu e proyectonan acelerador ta estrechamente alinea cu e National Strategic Plan (NSP), unda cu e diferente grupo di trabou corespondiente a haci palabracionnan clave pa asina coordina esfuersonan pa logra e metanan di Nacionnan Uni, e asina yama Sustainable Development Goals.
Importante pa indica ta cu e version publica ta contene algun comentario, proposicion y critica constructivo ricibi di diferente actor activo riba diferente sector. Asina e grupo encarga cu revision y amplificacion di e plan a traha cu dedicacion pa por a registra tur comentario y proposicion y asina amplia e plan debidamente.
Adicionalmente por indica cu ampliacion di e masterplan tambe e tuma luga pa medio di analisis y comparacion di e temanan presenta den e draft ‘Landspakket’ door di Gobierno Hulandes, pa asina promove coherencia y alineamento. No obstante cu e temanan den e masterplan ta wordo trata den forma mas amplio y integral compara cu den e ‘Landspakket’, e metanan principal ta alinea y lo sigui alinea e accionnan den mas detaye hunto cu e ekiponan di implementacion.
Esaki ta apenas e prome etapa di ampliacion ya cu e masterplan lo keda evoluciona a base di consulta cu lo tuma luga cu partner di e diferente sector (e.o. sector priva). Sinembargo Gobierno di Aruba, pendiente di e siguiente etapa, ta comparti e plan cu comunidad di Aruba pa asina reforsa e proceso di inclusion. E plan ta obtenibel den forma innovativo y digital pa tur esnan interesa na: http://www.repositioningoursails.com.
Comunidad completo ta wordo invita pa consulta e masterplan ‘Reposicionando e Rumbo di nos Pais’.


text:
Departamento di Ministerio Personal
Declaracion di Mision
Proveé recursonan y entrena miembronan di Iglesia pa uni nan forsa cu e ministerio y e oficialnan di Iglesia den e ultimo proclamacion di e evangelio di salvacion den Cristo.
Declaracion di Vision
Cada miembro involucra den servicio activo di ganancia di alma pa Dios.
Areanan di Enfasis
- Evangelismo porta pa porta
- Distribucion di Literatura
- Evangelismo Personal
- Predicacion Laico
- Organisacion y direccion di programa di Servicio Comunitario di Iglesia
- Organisacion y direccion di programa di recoleccion anual
- Maneho di Scolnan di Corespondencia Biblico
- Coopera cu Departamento di Sabat Scol den opera y maneha e Unidadnan di Acion di Sabat Scol
- Coopera cu e pastor di Iglesia local den e organisacion y maneho di e Ministerio di Gruponan Chikito
“Tur berdadero disipel ta nace den e reino di Dios manera un misionero”
(The Desires of Ages, p. 195)


text:
ORANJESTAD – Cortamento den salario di 12.,6% ta continua den 2021 por lo pronto, mescos cu den 2020.
Minister President Evelyn Wever-Croes hunto cu Ministernan Andin Bikker, Rudy Lampe y Glenbert Croes a reuni cu representantenan SADA, SEPA, SADA, TOPA y SIMAR.
Durante e reunion a toca varios tema di importancia pa e empleado publico.
Cortamento di salario cu 12.6%:
Minister President a indica cu basa riba e palabracionnan cu Hulanda, e cortamento di salario lo ta “te proximo aviso”, ‘ tot nadere orde’. Gobierno di Aruba ta depende awor di financiamento di Hulanda, y esaki ta un di e condicionnan pa e fiansanan. Tanten cu Aruba ta keda depende di presta placa na Hulanda, mester cumpli cu e condicionnan. A palabra cu lo sigui na mesa cu sindicatonan pa tene sindicato na altura di e desaroyonan. Minister President a indica cu no ta kere cu lo tin mas cortamento den salario, pues no mas cu e 12.6%.
Condicionnan di Hulanda, landspakket:
Gobernantenan a duna informacion riba e condicionnan cu Hulanda, y a contesta hopi pregunta di sindicatonan riba e landspakket. Varios di e temanan ainda mester wordo aclarea pa Hulanda, y Gobierno a compromete di lo keda den contacto cu sindicato pa duna mas informacion asina cu e informacion ta disponible.
Atraso den promocionnan di empleadonan publico:
Sindicatonan a indica cu lo kier delibera cu Gobierno riba promocionnan di empleadonan cu ta wardando pa un tempo caba. Minister President a splica cu debi na e pandemia, mester a pone prioridadnan otro caminda, pero awor cu e pandemia ta bastante bou control, lo pone prioridad na e promocionnan. Riba e tema aki tambe Gobierno lo sigui den deliberacion cu sindicatonan.
“Den nomber di Gobierno di Aruba, mi ta gradici sindicatonan pa nan comprension y cooperacion den e periodo dificil cu nos tin tras di lomba, y cu ainda nos ta aden. Gobierno ta haciendo su maximo esfuerso pa reconstrui nos pais economicamente, pa Aruba por sali di e pandemia aki mas fuerte, cu un economia mas fuerte y cu un autonomia mas fuerte”, Minister President Evelyn Wever-Croes a expresa.


text:
WILLEMSTAD – Ministerio Públiko (OM) ke tende e asesino di Helmin Wiels komo testigu den e kaso Maximus. Den e kaso ei OM ta investigá esnan ku a duna òrdu pa kometé e asesinato.
Durante e promé seshon fiskal mr. Gert Rip a bisa Burney Nini Fonseca ku e ke tende e miembro di No Limit Soldiers (NLS) Michael Leesly.
Fonseca lo a duna òrdu entre otro na Elvis ‘Monster’Kuwas pa mata Helmin Wiels. A kondená Kuwas pa esaki i e ta sinta un kastigu di bida largu den un prizon hulandes.
Gert Rip den e seshon di djabièrnè ta bisa ku Leesly a hunga un papel den e komunikashon entre e doño di loteria Robbie dos Santos i Fonseka. Dos Santos tambe ta konta komo sospechoso den e kaso Maximus.
“Mester tende tur dos testigu, pero no komo sospechoso”, bosero di OM Guillano Schoop ta enfatisá. E ta rekonosé ku e partishon di ròl ta kompliká i ku ta posibel ku nan por inkriminá nan mes.
Posponé
E seshon no a dura mas ku mei ora. Esei tabata espesialmente pasobra OM na yüli a añadí diesseis ordner di investigashon nobo na e fail di Fonseka. Su abogado, Mr. Marije Vaders, ta bisa ku ainda e no a haña oportunidat pa deliberá tokante esaki ku su kliente.
Awor si a hasi palabrashon tokante esaki ku wes mr. Pailides. E seshon ta kontinuá 7 di sèptèmber.
Outor Dick Drayer


text:
Recientemente AAA N.V. a experiencia un otro ”Super Saturday” na unda cu mas cu 13000 pasahero a sea yega of sali di Aruba.
Durante e dia aki staf y personal di AAA N.V. a ricibi 5200 pasahero mientras cu 7800 pasahero a sali di nos pais Aruba. Esaki sigur ta noticianan positivo pa nos turismo.
Tur diasabra di januari 2019 lo ta bay tin 65 Arrivals y 65 Departures, di cual 53% ta vuelonan di y pa Merca.
AAA N.V. y Minister di Turismo, Dangui Oduber ta hopi agradecido pa tur e esfuersonan haci pa tur stakeholdernan cu ta opera na nos Aeropuerto Internacional Reina Beatrix cu a haci e proceso di biahe di e pasahero uno mas miho posibel. Tur ta hunga un rol hopi importante pa asina duna e pasahero un miho experiencia di biahe posibel durante un dia sumamente druk y pa e pasaheronan bay nan pais bek cu un bon experiencia.
Pronto cu e Proyecto “Gateway 2030” nos por spera un expansion y ampliacion di nos aeropuerto pa brinda e servicio y experiencia cu nos pais ta desea di ofrece na nos turistanan. E Proyecto aki sigur ta uno di duna sosten mirando cu na e momentonan aki nos aeropuerto a yega na su capacidad maximo. Manera por mira atrobe Aruba ta experiencia un otro “Super Saturday” y asina lo continua cu weekendnan hopi druk durante high season cual ta trece rijnan largo di pasahero. Kiermen, e proyecto aki ta di vital importancia pa e experiencia cu gobierno kier brinda nos turismo.


text:
WILLEMSTAD – E siman aki, un tim multidisiplinario guiá pa MEO, a tene vários kòntròl severo den diferente supermerkado na Kòrsou, kaminda a konstatá bastante karni i otro produkto kaduká. Apesar ku a aploudí e kontrol, tòg a kuestioná dikon e establesimentunan aki por a bende merkansia kaduká indetektabel pa tantu tempu.
Según Dr. Joe Alcalá, Sector Direktor Interino di Departamentu di Salu, tin un lei di etikèt, pero no ta kontrolá esaki sufisiente pa falta di personal. Tambe tin un lei di regulashon di matamentu di karni kòrá, pero no pa karni blanku manera galiña, i e situashon ta birando dia pa dia mas preokupante.
Un reportahe di Deya Mensche
Según Dr. Alcalá, ta bira tempu pa trese e kontrolaria di galiña bou di asuntunan vetinerario, paso esaki tin e infrastruktura, mihó ku GNGZ (GGD) pa hasí esaki. Aktualmente a prohibí importashon di galiña i karni fo’i Brazil, paso tin un skandal andando serka 21 fábrika di galiña i karni kòrá ku no ta tene nan mes reglanan di Union Europeo.
Plan di higiena
Ret Karibense a kòmbersá ku karniseronan di tres supermerkado, kual ta van der Tweel na Zeelandia, Centrum Mahaai, i Mangusa Hypermarket, kende a splika nan prosedura di higiena i nan kadena di friu. Gilberto Gonçalves di Mangusa Hypermarket a splika kon nan tin e promé dòk di deskargamentu ku ta kompletamente friu i asina ta garantisá ku e kadena di friu ta keda sigurá. Según Jan Wouter, karnisero prinsipal di van Der Tweel, e supermerkado ta gosa di un di e karniserianan mas sofistiká i higiéniko riba nos isla paso nan ta utilisá un plan di higiena según reglamentunan di karniseria stipulá pa HACCP.
E sertifikashon di HACCP (Análisis di Peligro i Puntonan di Kontrol Kritiko) di SGS, tei pa mehora e maneho di seguridat di alimentashon i kalidat di e produkto internashonalmente, pero ainda no tin un lei pa obligá supermerkadonan pa e karniserianan ta sertifiká pa HESSUP (HACCP). E úniko manera di garantisá ku e produkto ta bon, según Dr. Alcalá, ta pa kontrolá estriktamente na nos fronteranan, pero e ta enfatisá ku awor si mester tuma e lei di Materia Prima i etikèt mas estrikto.
Remarkabel ta ku niun supermerkado na Kòrsou ta etiketá e produkto adekuadamente i ainda esaki ta falta hopi informashon esensial, manera pais di origen, ki dia e animal a mata e animal i ki dia e produkto lo kaduká. Un otro problema ku e kòntròlnan di e siman aki a revelá, ku tin hopi karni i komestibel kaduká ku ta ser bende ku un deskuento. Tur tres supermarket a atmití ku ainda nan manera di etiketá no ta según lei. Karnisero prinsipal di Centrum Rudney Martina, a kompartí e plannan di Centrum pa introdusí e sistema di etikèt nobo e aña aki.
Etikèt sofistiká
Na su turno, Sr. Wouter a splika ku van der Tweel tin un mashin di etikèt sofistiká, pero ainda nan no ta usando esaki optimalmente, pero ta spera ku na yüni di e aña aki lo introdusí esaki. Tambe el a enfatisá ku van der Tweel ta e úniko supermerkado ku ta indiká un fecha di vensementu riba nan etikèt.


text:
ORANJESTAD – Den un karta di promé minister arubano Mike Eman na promé minister Rutte komo presidente di Konseho di Minister di Reino, Eman ta eksihí pa retirá e nombramentu di Alfonso Boekhoudt komo gobernador. E desishon aki segun konseho di minister di Aruba no ta legítimo.
A manda e karta dia 12 di òktober, sinku dia despues ku a nombra Boekhoudt. E nombramentu ta ‘flagrantemente kontra e reglanan ku konseho di minister di Reino a stipulá’, Eman ta skibi.
For di e karta ta sali tambe ku konseho di minister arubano ‘for di kuminsamentu a aklará’ ku nan a rekomendá Angel Bermudez komo kandidato. Aktualmente Bermudez ta minister di Finansa. “Despues a invitá Sr. Bermudez pa un kombersashon pa sera konosí ku e minister di Asuntunan Interior i Relashonnan den Reino.”
E karta ta kontené un anekso tambe ku e reglanan pa nombra gobernador. For di esaki ta sali ku ta ‘solamente konseho di minister di Aruba ta outorisá pa selektá un òf mas kandidato pa bira gobernador’, asina Eman a bisa promé minister Rutte. Segun e, no ta toka na minister di Relashonnan den Reino pa independientemente selektá kandidato.
Den esaki Eman ta reprochá minister Ronald Plasterk di Relashonnan den Reino ku ta e mes a nominá Boekhoudt komo kandidato. Promé minister di Aruba ta terminá su karta ku e eksigensia pa retirá e desishon i pa kambia di idea ku Rutte tokante di esaki riba término korto.
Plasterk ta nenga ku Hulanda no a kumpli ku e reglanan di nombramentu di un gobernador nobo pa Aruba. Pa medio di su bosero e ta laga sa ku e prosedura di nombramentu ‘a bai konforme e stipulashon den Statüt’.
Plasterk no ke bisa nada tokante e karta rabiá di promé minister Eman. Ni tampoko si e ta bai retirá e desishon. “Mester kontestá e karta ainda”, e bosero ta bisa. E no por bisa tampoko si a tuma kontakto kaba ku gobièrnu arubano pa motibu di e disturbio ku a surgi.
Segun Plasterk ‘ta opvio ku Boekhoudt ta retirá di su funshon aktual di minister plenipotensiario’ awor ku entrante yanüari Boekhoudt lo bira e representante di rei na Aruba.
Outor Sharina Henriquez


text:
WILLEMSTAD.- E manera kon a lanta e komishon di Smart Zoning ta algu ku ta trese deskonfiansa sin ta na nodi. Esei na opinion di e lider polítiko di PAR, sra. Zita Jesus-Leito, den deklarashon pa EXTRA ayera nochi.
Segun sra. Jesus-Leito, PAR for di un prinsipio i awor a bolbe vota kontra di e komishon aki.
E no ta mira un motibu pa a lanta un komishon asina siendo ku e komishon di Infrastruktura den Parlamento ta trata asuntunan di EOP etc. ku bini na diskushon kaba. No ta mira dikon mester di un komishon mas. Mester ta masha kuidadoso i kouteloso ku lantamentu di komishon asina ku defakto por bai subi tereno ku no ta di Parlamento. Staten t’ei pa kontrolá i no pa sinta riba stul di gobièrnu ni mandatarionan. E kosnan no ta bai asina. E tipo di kosnan aki ta trese deskonfiansa sin ta na nodi.
Manera ta konosí, na prinsipio di aña frakshon di MFK a presentá un moshon pa lantamentu di un komishon di Smart Zoning. Sorprendentemente Melvin “Mac” Cijntje di frakshon di Pueblo Soberano a sostené e moshon ei, loke ta nifiká ku e komishon a mira lus di bida kaba. Pero ayera den e reunion di komishon sentral a pone lantamentu di e komishon aki riba agènda i el a bin konosé otro buèlta ora ku algun miembro manera Omayra Leeflang i Humphrey Davelaar a disidí ku nan ta sali for di e komishon aki di infrastruktura.
Loke tambe ta difísil pa nan aseptá ta e echo ku a proponé pa e komishon risibí 1 mion florin pa hasi e trabou di bini ku un lei pa Smart Zoning.
Anteriormente nos a kombersá ku e lider polítiko di PNP, sr. Davelaar, i el a duna di konosé bon kla ku su frakshon lo no aseptá e komishon aki, ya ku e ta duna su minister un título di inkapasidat. Tin un komishon kaba di infrastruktura ku ta atendiendo e puntonan ku ke atenshon pa nan.
Bron: Extra


text:
Oranjestad-Segun Rene Herde di AVP, e refineria lo tabata tin un bon futuro si gobierno di MEP a acepta e proposicion di Valero pa inverti mas cu un biyon dollar pa renoba e refineria. Esey lo a pone e refeneria den condicion pa produci mas eficiente y lagu’e competi cu refinerianan mas moderno. MEP a nenga e oferta ey y a exigi mas placa. Pesey e refineria a sera pa di dos biaha. Tur dos biaha bou gobierno di MEP. E placa mes nunca pueblo a wak nada didje!
AWE
Mientrastanto e refineria a cay atras y lo costo hopi mas pa pone bek den condicion pa traha y gana placa. Awor cu e mercado di petroleo na henter mundo ta asina insigur y e prijs di petroleo ta asina abou, ta mas dificil cu antes pa haya un cumprado cu hopi placa y hopi petroleo crudo pa cumpra y opera e refineri pa hopi aña. Hasta si e compania tin su propio petroleo esey ta mas dificil cu tempo di e oferta di Valero na MEP. Den e situacion aki awe, cu menos perspectiva pa e refineria bolbe habri, gobierno di Aruba y comercio local a cuminsa traha plannan pa un bon uzo di e tereno caminda e refineria ta awor. E prome plannan ta parce di ta masha interesante. Si realisa e plannan aki e lo nifica un futuro completamente nobo cu un economia completamente limpi pa San Nicolas. E futuro nobo aki pa henter e area di Savaneta te Colony ta asina bunita, cu ta parse cu ta esaki ta loke ta pone MEP y PDR preocupa y cuminsa grita pa stroba. MEP y PDR ta parse di kier tene na un pasado cu e refineria. Den tur loke nan haci ta mustra cu nan kier stroba San Nicolas di haya un futuro completamente nobo.
LOKE SAN NICOLAS MES KIER
Kisas MEP y PDR mester cana mas den San Nicolas pa nan tende con Pueblo di San Nicolas si kier e futuro limpi y bunita pa e area cu nan ta biba aden. Kisas MEP y PDR mester siña acepta cu Pueblo di San Nicolas kier wak un futuro diferente cu di pasado y diferente cu esun di Playa. Un futuro economico cu ta bon pa San Nicolas y bon pa henter Aruba. Ta riba e futuro aki gobierno di Aruba a cuminsa traha, mientras cu e porta pa un reapertura di e refineria ta keda habri pa awor. Pero e no por keda habri pa semper y laga Aruba y San Nicolas sigui pega den pasado. Un pasado cu tabata bon pa Aruba, pero cu kisas a pasa di berdad definitivamente ‘pa pasado’. E porta pa un reapertura a corto plazo ta keda habri, pasobra ken no kier e contribucion di e refineria cu mas trabou y mas entrada pa Aruba?


text:
KVK preocupa cu desaroyonan encuanto refineria, opcion temporal
Cu cierto preocupacion Camara di Comercio y Industria (KVK) ta observando e desaroyonan encuanto e posibel reapertura di e refineria na San Nicolas. Ya...
Turista ta bira malo y fayece riba wave runner
Diaranson merdia den careda di 2'or tanto strand politie y dos a ambulance a bay eagle beach cu urgencia, e area caminda nan ta...
Virologo Martina riba e uzo di repellent y insecticida en conexion cu microcefalia
Manera Bon Dia 24 a publica ayera a tuma luga un conferencia riba Zika na Renaissance Convention Center cu charlanan interesante riba desaroyonan nobo. Un...
Concentracion di fondonan di turismo lo ta riba diversificacion di mercado Mericano
Diamars atardi Minister Otmar Oduber a reuni cu e comisionnan di turismo y economia di Parlamento pa splica riba e cambio di strategia pa...
Hues a dicta cu empleadonan di Elmar no mag welga pa “no work, no...
Awe mainta hues a dicta sentencia den e conflicto cu a surgi siman pasa na Elmar entre e empleadonan y directiva. Segun abogado di Elmar...
Eventualmente aumento di promedio di AO ta debi na Dengue, Chikunguya y Zika
Segun indicador di Banco di Seguro Social (SVb), aña pasa e cantidad di dia promedio di AO a aumenta compara cu añanan anterior. Director di...
Peticion tereno cu firma minister por bay mas lihe pero no tin garantia
Un peticion pa tereno cu ta drenta Departamento di Infrastructura y Planificacion (DIP) via minister di Infrastructura cu su firma, por haya un trato...
Sr. Raymond Maduro a haci investigacion riba origen di fam Maduro na Aruba
Maduro hunto cu Croes y Tromp ta un di e famnan mas popular riba nos isla. E ciudadano y empresario sr. Raymond Maduro tabata...
Siman aki lo tin contesta riba causa contaminacion awa na hotel
Ainda un ke otro informacion ta wordo colecta pa por bisa cu a termina cu e investgacion di e causa di e contaminacion di...
Conferencia riba Zika: 44 caso y ta costa Aruba miyones
E conferencia riba Zika diamars anochi tabata hopi bon atendi. Un sala yen na Renaissance Convention Center, cu trahadonan den sector medico - dokter...


text:
ORANJESTAD – ‘Rabiá i desapuntá’ èks minister Paul Croes ta ku e enfoke i trato di dje komo sospechoso mayó den e kaso di korupshon Ibis.
Djárason tabatin e promé seshon di preparashon. Ei Croes a kibra su silensio di mas ku un aña. E ta akusá algun prensa di a kopia informashon di Ministerio Públiko (OM) sin buska drechi. Prensa segun e ke duna e impreshon ku ta trata di e ‘kaso di korupshon di siglo’. P’esei e no a papia durante di e interogashonnan di polis.
Tabata difísil pa Croes defendé su mes. E ta konta ku OM un bia a entregá 1000 página den su sèl. “Anochi, pero despues di mei ora a paga lus, obligatoriamente. Miéntras ku lo a interogá mi e siguiente meinta. Segun OM ta e printer tabata dañá, p’esei no por a entregá e teksto mas trempan.”
“Donashon chikí, manera algun kaha di serbes”
Awor parse e kaso di korupshon no ta asina grandi mes, manera OM ke sugerí, e èks minister ta bisa. “Mas o ménos 900 kompania lo tabata envolví, a duna 2000 dispensashon di pèrmit di trabou. Dos listramentu di kas seka mi i mi a keda 86 dia den sèl di kua 80 den limitashon. Pero awor parse ta trata di 15 kompania so. I di donashon chikí na mi fundashon (Leadership in Excellence, red.) manera algun kaha di serbes pa evento polítiko. Loke ta normal pa otro polítiko aki, pero aparentemente no p’ami.”
E èks minister di Labor ta haña ku hustisia inhustamente ta trat’é komo kriminal pisá. E ta mira su mes mas komo un víktima di falta di un lei pa finansiamentu polítiko na Aruba. “Kisas esaki ta un momento adekuá pa kuminsá di konsipiá e lei.”
Mester trata e kaso penal pa kontenido ainda i p’esei Croes ta reservá den kontesta tokante e akusashonnan, pero na final e ta bisa ku e no a risibí ‘fabor òf pago pa dispensashon’ di pèrmit di trabou pa trahadó strañero. Ademas tur kos a pasa ‘transparentemente’ via su fundashon.
Awor e esposa tambe ta sospechoso
Pero den korte ta bisa ku Croes si lo a enrikesé su mes personalmente via e fundashon. Su shafùr, sospechoso tambe, entre otro ku e plaka di e fundashon lo a paga debe di estudio di Croes den eksterior.
Tin 24 sospechoso, entre nan sorprendentemente su esposa Melony. Ku awa na wowo e ta deklará na wes: “Niun kaminda den e 20 mil páginanan di e fail no ta menta mi nòmber. No tin otro motibu ku solamente ku mi ta e esposa di Paul Croes.”
Meskos ku su kasá, ta sospech’é di tabatin un trahadó doméstiko ilegal i di labamentu di plaka. Tambe OM ta sospechá Paul Croes di soborno pasivo, mal uso di su puesto, malversashon di plaka di fundashon, i partisipashon na un organisashon kriminal den un puesto di mando.
Kastigu pisá
Fiskal Gerretschen ta papia di ‘kudishi’ i ‘instigá ámtenar pa kometé sierto akto’ i fabor pa amigu. E sospechosonan ta entre otro ámtenar, intermediario di pèrmit i kompania ku a soborná e minister. Un kantidat chikí a papia, loke den un komunidat chikí ta hopi mas difísil, fiskal ta bisa. “Ku esaki nan a mustra kurashi.”
P’esei OM ke kastigá e otro sospechosonan pisá, pasobra e mayoria di nan no ker a koperá i a keda ketu. Esaki ta konta pa Paul Croes tambe, pero esaki di repente djárason den korte a mustra ku e ta dispuesto na papia.


text:
1 AÑA DESPUES DI E PROME CASONAN DI COVID-19
ORANJESTAD – Aruba ya caba tawata trahando riba documentaciondi e posibel impacto di e virus di Covid-19 riba Aruba su turismo ora cu dia 13 di maart 2020 nos isla a conoce su prome caso di Covid-19.
Na un manera rapido A.T.A. a ripara cu mester a ahusta e ehercisionan di impacto un biaha mas, Covid-19 a bira e crisis di mas grandi cu a asota mundo di biahe y turismo, incluso esun di Aruba. E ultimo crisis grandi mundial tabata esun di ‘9/11’ na aña 2001, y pa Aruba nos a conoce tambe e crisis di Natalee Holloway na aña 2005.
KICO E PANDEMIA A NIFICA PA ARUBA SU TURISMO?
Cu un caida di 67% na aña 2020, Aruba a bay bek den tempo y por a conclui cu nos a mira mas o menos e mesun total di cantidad di bishitante cu nos destinacion a mira na aña 1989.
Tambe por a observa hopi cla cu e crisis actual ta mas grandi pa Aruba compara cu e impacto di 9/11 y di Natalee Holloway.
Despues di añanan di crecemento, awo nos industria turistico a conoce un caida drastico. E proceso di recuperacion lo ta uno gradual unda cu ta anticipa di mira adelanto e aña aki, otro aña y sperando cu pa 2023 lo por mira cifranan di cantidad di bishitante cu a mira na2019.
Aruba a cera su fronteranan entre dia 17 pa dia 26 di maart 2020 y poco poco a bolbe habri su frontera dia 15 di juni, iniciando cu buelonan for di Corsou y Bonaire. Aki nos a mira un recuperaciongradual y habriendo nos fronteranan pa mas pais, a logra un total di 42.936 bishitante na luna di december 2020.
No obstante cu Aruba ta contento di por yama bonbini atrobe na subishitantenan, mundialmente e situacion rond di e pandemia ta siguicambia y 2021 a habri cu diferente reto. Esun mas grandi tabata sin duda e exigencia cu Merca (CDC) a introduci na januari, cu esnan cu ta drenta Merca mester mustra un resultado di test negativo pa por drenta. Aruba a actua rapidamente y a percura pa e rekisito aki no taun drempel pa biaha bin Aruba. Awo nos isla ta conta cu un total di 26 diferente facilidad unda por haci e test, incluso na hotelnan tambe, esaki sigur ta haci’e facil pa esnan cu ta bishita!
Banda di esaki e proceso di vacunacion, ambos pa esnan cu ta vacunaden e pais di unda nan ta bishita y e proceso aki na Aruba ta yudabrinda e confiansa den e biahero pa sigui bishita nos isla.
Si acaso cu e turista ta test positivo mientras cu e ta na nos isla – A.T.A. ta conta cu cerca di 100 acomodacion cu por wordo uza pa isola turistanan y e proceso ey ta canando bon.
Cu e adaptacionnan aki, Aruba a cera na januari cu un total di 31.368 bishitante y na februari cu 31.982 bishitante pa nos destinacion.
Pa aña 2021 nos ta spera un adelanto gradual di turismo pa Aruba y e speransa ta di por yega na locual Aruba a mira como cantidad di turista na añanan 1991 of 1996, depende di con e aña progresa.
CON E DI DOS KWARTAAL LO MUSTRA?
Aruba ta wordo mira como un destinacion cu protocolnan stricto, cual ta brinda confiansa cerca e posibel bishitantenan cu nos isla ta un isla sigur pa pasa nan estadia. Asina Aruba ta sigui ta halto den e demanda loke ta ofrece optimiso pa maart y pa e di dos kwartaal di e aña aki!
Nos isla ta spera un total di 42.000 bishitante den maart y pa e di dos kwartaal e proyeccionnan ta mustra cu e crecemento lo re-anudaatrobe apesar di e prome dos luna di aña 2021 unda a mira hopi reto.
Aruba lo conta cu un total di 343.950 asiento aereo di cual 285.589 ta for di nos mercado principal cu ta Merca. Aki e crecemento lo ta proyecta di ta entre 23% - 46% pa e di dos kwartaal compara cu prome kwartaal di 2021.
CUANTO E BISHITANTENAN TA GASTANDO TE CU AWO?
Segun e ultimo datonan, durante 2020 e bishitante a gasta un average di AWG 661.-pa dia den nos economia, loke ta mas halto cu normal. Compara cu 2019 por ehempel na unda e bishitante tawata gasta un average di AWG 455.- pa dia. E perfil di nos bishitantenan y esnan cu ta biaha ta mas experiencia y nan ta dispuesto pa paga mas. Tin indicacion cu e tendencia aki a continua den e prome dos luna di 2021 tambe.


text:
- Bo rijbewijs caduca;
- Si tin 65 aña di edad of mas mester di un formulario di dokter yena y aproba cu un plakzegel di Awg. 8.- geplak riba dje. Esaki tambe ta aplicabel pa rijbewijs categoria C, D. of E, como tambe ora ta haci peticion pa e combinacion categoria B-E. Por busca un formulario di dokter cu e plakzegel di Awg. 8,- na postkantoor. Bo dokter mester yena y aproba e formulario.
Tene cuenta! E formulario no por ta mas bieu cu 3 siman (articulo 3, inciso 3 di e Landsbesluit rij- en keuringsbewijzen).
E adres di e postkantoor ta:
Post Aruba N.V.
J.E. Irausquin Plein 9
Tel: (+297) 528 7678
Fax:(+297) 528 7603
E-mail: customerservice@postaruba.com


text:
Tur scol primario a ricibi material di Disciplina Consciente
Desaroyo social-emocional tin influencia positivo riba prestacion academico. Den e cuadro aki alumno y docentenan di Colegio Sta. Teresita a habri siman cu un cantica di “Disciplina Consciente” pa saluda Minister di Enseñansa cu a bishita e scol pa haci entrega di e pakete di material na e Cabesante di scol y director di SKOA.
Leerplicht y Vakantie
Ley di Enseñansa Obligatorio ta mantene su mes na e dianan di vakantie di scol cu ta stipula pa Departamento di Enseñansa Aruba (cu input di Dienst Inspectie van het Onderwijs, Directivanan di Scol y SIMAR) y cu ta aproba pa Minister di Enseñansa di Aruba.
Lesa mas


text:
Bo tin algun pregunta? Klek riba e siguiente link.Tuma kontakto >
Publiká riba 16 November 2016
Willemstad- Pa haña eksonerashon di uso di e sistema di kaha fiskal preskribí mester entrega un petishon pa eksonerashon. E petishon pa eksonerashon mester a keda entrega na Minister di Finansa promé ku e último kambio den e asina yama Landsbesluit fiscale kasregistratiesystemen (P.B. 2016, 24.) Desde e kambio di e dekreto gobernamental di medida nan general ariba menshoná, e petishon pa eksonerashon tin di ser entrega na Inspektor di Impuesto. Ku e kambio resien den e dekreto ministerial general ku ta regla e sistema di kaha fiskal (P.B. 2016, 42) e kondishonnan na kual e petishonnan pa eksonerashon mester kumpli tambe a kambia.
Esnan responsabel pa atministrashon, ku ya a entrega un petishon pa eksonerashon, ta haña ku drentamentu na vigor di e kambionan (P.B. 2016, 42 (30 di yüli 2016), dos luna di tempu pa kompletá nan petishon pa eksonerashon.
Pa loke ta trata petishonnan pa eksonerashon ku a keda entrega promé ku e fecha ku e dekreto ministerial general P.B. 2016, 42 (30 yüli 2016) i ku a risibí eksonerashon, ta reglá ku e eksonerashon risibí tin un durashon di un aña. Unabes ku e periodo di un aña vense esnan responsabel pa atministrashon mester entregá, dentro di 3 luna despues ku e aña a vense, un petishon nobo pa eksonerashon.
E petishon pa eksonerashon mester kontené lo siguiente:
Den kaso ku e empresa no tabata eksistí den e aña fiskal anterior, e petishon pa eksonerashon mester tin un deklarashon di un akountent sertifiká, ku e organisashon atministrativo di e empresa por responsabilisá e entrada total di e empresa.
Inspektor di Impuesto ta duna un number di eksonerashon na e kaha den kaso ku e petishon pa eksonerashon keda konsedé. Den kaso ku e kaha aki keda remplasá pa un otro kaha, Inspektor mester keda informá afin ku Inspektor di Impuesto por duna e kaha nobo tambe un number di eksonerashon.
E eksonerashon ta kaduká den kaso ku Inspektor di Impuesto konstatá ku:
Mas aleu e eksonerashon ta kaduká na momentu ku outoridatnan di kòntròl konstatá ku e organisashon atministrativo i uso di e sistema di kaha registrá no ta adekuá pa duna un bista konfiabel di e totalidat di responsabilisashon di entrada. Den kaso ku e eksonerashon keda kaduká, e empresa mester pasa pa usa sistema di kaha fiskal.


text:
WILLEMSTAD – DJ FAB ta un yu Kòrsou ku ta hasiendo furor na Hulanda den e genero urbano. Si tin un fiesta of festival unda e komunidat antiano ta aglomera, DJ FAB mester tei pa los e hitnan Afrohouse mas popular. E DJ ta na Kòrsou pa un gira di diskotèk, unda pa e simannan benidero e lo tin varios presentashon.
Manera ta kustumber, e lo regresa su isla natal Desèmber próksimo pa deleita e públiko ku un repertorio varia di bon músika i tremendo ambiente. E DJ di 29 aña, a nase komo Fabian Cominencia den e bario di Kwartje. Despues di a kaba su MTS, e hóben a muda pa Hulanda na 2006 pa studia komputashon tékniko, pero despues di tempu, ela tuma un pausa ku e intenshon di regresa pa kab’e, pa desaroyá su karera musikal.
Despues di sinku aña na Hulanda, DJ FAB a disidí di tuma DJmentu mas na serio. “E kos a kuminsá hopi espontaneo, unda ami semper tabata sòru pa tin músika na fiestanan di mi bròdernan”, ela splika. “Inisialmente m’a kere ku ta ekipo nan tabata malu, i m’a bende nan i kumpra otro. Pronto mi a ripara kuantu mi mester a trein pa bira bon den esaki.”
Perfekshoná bo arte
Según Cominencia, komo bon DJ, bo mester tin e abilidat pa sinti bo públiko. “Bo no por yegá i kuminsá toka loke abo ta haña ta bon. Tambe téknika di meks ta importante”, e DJ a splika.
Si ela atmití ku tin DJ ta daña nan nòmber dor di opta pa prepara un meks adelanta i bin toka esaki durante e fiesta. Tambe DJ FAB a kaba di lansa su ultimo ‘mixtape’, yama Fabulous mixtapes, i lo lansa vershon 7 na Novèmber. “Ami ku un par di bròder ta trahando riba un albùm bou di e nòmber FAB”, Cominencia a añadi.
MC Don T, mihó konosí komo Viendri Eleonora, kende ta anima varios fiesta urbano na Kòrsou i Hulanda, ta mira un diferensia grandi entre fiestanan urbano na Hulanda i Kòrsou, pero e ambiente i desaroyo di e genero si ta mes un kos. “E públiko kurasoleño ta eksigí mas i mester aklimatisá promé ku e kuminsá gosa”, ela splika. E rol di e MC ta esensial, unda e animado ta yuda e DJ kreá e ambiente mas rápidamente.
Según MC Don T, DJ FAB ta bayendo hopi bon, espesialmente bou di públiko antiano, unda e ta traha hopi ku e banda Cache. Tambe ela rekonosé ku Hulanda ta legendario den kultivashon di DJ ku ta destaká internashonalmente, espesialmente den e genero di House. Pero e genero urbano no ta keda atrás. “Na Hulanda tin un faktor di inklushon. E DJnan ta forma un klik selektivo i nan, of e promotor, mester duna bo un oportunidat”, e MC a elabora. Poko poko, pero sigur DJ FAB ta bayendo den e bon direkshon, i asta a toka na festival grandi manera CrazySexyCool, unda mas diferente tipo di hende ta asistí.
Grupo di artista urbano antiano
Na Òktober, DJ FAB lo forma partí di un grupo di artista urbano antiano ku lo hasí un gira di diskotèk na e sentro turístiko popular Lloret de Mar, na Spaña. “Ta di dos biaha ku nos ta bai, i e biaha akí nos a plania e kosnan mas mihó pa tin mas toka”, ela konkluí.
Outor Deya Mensche


text:
ORANJESTAD – Munisipio karibense Sint Eustatius ta kontemplá di hiba Hulanda dilanti Tribunal Internashonal di Hustisia. Gobièrnu lokal ya tin añanan ta lucha pa mas outonomia, pero Hulanda no ke koperá ku esaki. Asina Clyde van Putten, lider lokal di koalishon di PLP, ta bisa.
Van Putten ta kontemplá pa huntu ku su partnernan di koalishon bai Tribunal Internashonal di Hustisia, si Hulanda keda nenga di drenta e kombersashon tokante outonomia. Sint Eustatius kuminsamentu di yanüari ofisialmente a protestá serka Konseho di Minister di Reino i serka promé minister Mark Rutte. Promé minister no a reakshoná ainda.
E pregunta ta si pueblo di Sint Eustatius mes ke outonomia. E isla i polítika di Den Haag tin diferensha di opinion tokante esaki. Hulanda ta konsiderá e referèndem di 2014 komo imbálido, kontrali na gobièrnu lokal.
Midi ku dos midí
Segun Van Putten e idea di Den Haag tokante e referèndem ta e ehèmpel eksakto di midi ku dos midí. “Pa kuminsá nunka nos no a pidi Hulanda pa bira un munisipio. Den e referèndem di 2005 habitantenan a skohe pa keda den Antia Hulandes. Asta si lo a nifiká ku nos lo a keda komo úniko isla.” Tòg Sint Eustatius na 2010 a bira un munisipio ekstraordinario di Hulanda.
Si, nò, si, nò
Minister Ronald Plasterk di Asuntunan Interior i Relashonnan den Reino (BZK) ta konsiderá e referèndem di 2014 komo imbálido pasobra no a alkansá e porsentahe obligatorio di votadó di 60 porshento. Hulanda lo ker a kuminsá e proseso pa outonomia numa te ora e isla tene un referèndem nobo.
Si ta na Van Putten esaki lo no bini ‘bou di niun sirkunstansha’. E kantidat obligatorio di votadó segun gobièrnu lokal a alkans’é despues si. “Riba e lista di votadó di registro sivil tabatin masha hopi hende ku tabatin hopi aña morto kaba òf ku no tabata biba riba e isla mas pa 10 pa 15 aña kaba”, Van Putten ta konta. “I lunanan despues di e referèndem nos a mira kon a drecha e mésun lista di votadó, pa elekshonnan pa Konseho Insular.”
Un referèndem ta bálido ora e kumbiní e hulandesnan. Pa kolonisá nos i hasi nos ‘entidat públiko’”.
Polítikonan lokal den e último lunanan a hasi bishitanan na New York pa realisá outonomia. Tambe ta lobby serka e islanan outónomo Aruba, Kòrsou i Sint Maarten.


text:
Chauffeur a desvia pa un otro auto a perde control, baha caminda, kibra cura di cas y finalmente bolter!
Diadomingo madruga a drenta informe di un accidente cu impacto basta fuerte na Shaba, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un chauffeur chinese bayendo nort cu un velocidad basta halto a bay desvia pa un otro auto y a perde control, baha caminda na banda drechi subiendo acera, destruyendo varios mata di aloë y otro mata, bay dal cura di cas kibra, benta borchinan na muraya pa finalmente bolter. Debi na e impactonan aki e chauffeur a resulta herida. Na yegada di e ambulans nan a atende e victima y a transporte pa hospital.


text:
Resultado di e prome wega di gran final Klase A MCB 2020
Pichingolo ta gana di Souax ku skore di 5 pa 4
siguiente wega lo ta dialuna 28 di september na Buena Vista Ballpark 7or anochi
Pa loke trata e play-off semi final di AA, Pichingolo a gana un protesta pa uso di hungado in-eligibel den e wega di djawebs ultimo, pero Souax a bai den apelashon mesora.
Nos ta spera ku nos tin resultado di e komishon di apelashon pronto pa nos por kontinua ku e playoff AA diamars dia 29 di september
KOMPARTI E NOTISIA AKI VIA / Share the news
Like this:
Like Loading...
Related


text:
DEN HAAG – Kuantu sèn un hende na Boneiru, Saba i Sint Eustatius tin mester minimalmente pa por biba? Partidonan di oposishon SP i GroenLinks ke fòrsa gobièrnu hulandes pa ainda establesé e mínimo sosial.
Gobièrnu hulandes ta ninga di menta e montante, miéntras ku Eerste i Tweede Kamer sí a duna gobièrnu e òrdu. No opstante tur rapòrt, sekretario di estado Tamara van Ark (Asuntunan Sosial) ta bisa ku e no por establesé un montante mínimo pasobra e sirkunstanshanan di bida ta diferente.
Partidonan di oposishon SP, GroenLinks i PvdA no ta satisfecho. “Nos ta hasi esaki pa tur munisipio den e parti oropeo di Hulanda. Ke men pakiko lo no ta posibel pa hasi esaki pa Boneiru, Saba i Statia?”, segun Van Raak (SP).
Riba inisiativa di Van Raak (SP) Tweede Kamer ta kontinuá e debate djárason pa establesé e mínimo sosial. Huntu ku Groen Links van Raak ke entregá kasi e mésun moshon ku a aseptá dos aña pasá.
E moshon lo haña sosten?
E intenshon di Van Raak ta pa duna gobièrnu hulandes un señal ku e suma ku Kamer a pidi p’e mester estables’é mas lihé posibel. E pregunta ta si e partidonan ku entre tantu ta sinta den gobièrnu, lo duna nan sosten di nobo.
Na òktober 2016 kasi tur partido ménos VVD i PVV a sostené e moshon pa establesé e mínimo sosial. “Lo mi haña masha straño si CDA, D66 i ChristenUnie, ku a firma pa esaki dos aña pasá , awor no firma.”, Van Raak ta reakshoná. “Pasobra e plannan ku t’ei, ainda ta masha vago i no a establesé e mínimo sosial.”
CDA ta laga sa den un reakshon ku nan lo no sostené e moshon di SP/GL, pasobra nan tin komprenshon pa e splikashon di sekretario di estado Van Ark na Tweede Kamer. Esaki den e dos añanan binidero ke purba baha e gastunan di bida promé.
Tantu Christen Unie komo D66 ainda ta pensando kiko nan ke hasi. “D66 ainda ta pro un mínimo sosial legal i djárason ke haña mas klaridat di e sekretario di estado.”
‘Tras di kòrtina’ ainda den koalishon ta trahando riba un moshon nobo. Un opshon ta pa adaptá esaki na SP.
‘Mester di un programa manera na Hulanda pa barionan ku un atraso’
CDA ke duna gobièrnu tempu pa entre otro regla kas di hür sosial i baha kosto di bida den e munisipionan ekstraordinario.
Joba van den Berg (CDA) tin e intenshon pa djárason e mes bini ku un moshon. Gobièrnu hulandes segun CDA mester kuminsá traha plan pa kada isla, pa asina den futuro nan por kuida nan mes i bira mas barata.
Van den Berg ta pensa por ehèmpel pa lanta agrikultura, drecha transpòrt públiko i eduká ámtenar. “Segun nos mester bini un programa manera nos tin na Hulanda pa bario atrasá, ke men un plan di sinku pa dies aña.


text:
Recordatorio na tur criador di bestia y agricultor pa inscribi nan mes na Santa Rosa
Recientemente Santa Rosa a implementa un rekisito nobo cu ta insera cu tur criador di bestia y agricultor na Aruba mester inscribi nan mes na Santa Rosa.
Esaki cu e meta pa mehora e servicio na pueblo di Aruba, como tambe na e criador y agricultornan.
Tin 3 manera facil pa registra :
- Via telefoon. Por jama na 585 8102 y registra
- Via email. Aki por haya e formulario pa inscribi. Por yena esaki y mande pa nos via email.
- Pasa personalmente na Santa Rosa for di dialuna pa diabierna di 8or pa 4or y inscribi.
Santa Rosa ta pidi tur criador y agricultor pa haci esaki mas pronto posibel y forma parti di e famia di Santa Rosa.
Formulario
....


text:
Naturalmente semper por pasa ku bo no ke sigui ku bo empresa. Bo ke stòp definitivamente òf kisas sera bo empresa temporalmente. Si esaki ta e kaso, dentro di 7 dia bo mester pone registro komersial na altura di esaki. A base di lei nan a formulá diferente prosedura ku spesífikamente ta indiká kiko abo komo empresario / dirigente tin ku hasi i kiko bo tin ku entregá pa inskribí e kanselashon.
Likidá òf hasi inaktivo
Lei ta distinguí dos tipo di anulashon: un definitivo (ku nan ta yama tambe disolushon òf likidashon) òf un temporal (ku nan ta yama tambe kanselashon; den práktika hopi biaha nos ta papia di un empresa inaktivo). E dos tipo di anulashon aki no ta aplikabel serka tur forma hurídiko. Por ehèmpel, un negoshi propio (EZ) solamente bo por kanselá, un fundashon solamente bo por disolvé / likidá i un BV bo por tantu kanselá komo disolvé. Pues ta bon pa semper bo laga informá bo mes bon tokante kua prosedura ta esun adekuá. Pa esaki semper bo por haña informashon èkstra serka KvK. Un di nos trahadónan gustosamente ta sinta ku bo na mesa pa pasa den e formularionan i kontestá bo preguntanan. Mas informashon tokante e prosedura spesífiko bo ta haña AKI (Nederlands).


text:
Ònderstant tin di bira 1100 florin
Written by Khalil Guribaldi on 28 January, 2021
Konforme parlamentario independiente pa Partido Trabou Pa Kòrsou (TPK) sr. Rennox Calmes, e montante aktual di ònderstant tin di subi i bira 1100 florin pa luna. Aktualmente e montante di ònderstant ta 162,40 pa kinsena (kada 2 siman). Na Calmes su pareser un hende lo no por hiba un bida digno ku e montante aki. Konforme Calmes e montante aki no ta yega pa nada di mundu.
“E hecho ku un kobradó di ònderstant mester biba for di e montante aki ta trese hopi konsekuensia sosial ku n’e”, sigun Calmes. “Ehèmpelnan ta muchanan ku no por konsentrá òf siña bon na skol debí ku nan tin hamber. No únikamente esaki tin konsekuensha pa nan prestashon na skol pero tambe pa nan salú. E hecho ku un persona no ta disfrutá di un dieta bon balansá por tin konsekuensha médiko tambe, manera problema ku stoma, preshon haltu óf obesitas. E problemátika aki pa ku salubridat lo tin konsekuensha negativo pa e fondo sosial di SVB i tambe e kadena hudisial a largo plaso.”
Pa bini bek riba e parti di montante di e onderstant, konforme Calmes tin diferente manera kon pa ahustá e montante aktual. Tin por ehèmpel diferente impuestonan ku nunka a wòrdu kobrá manera ‘logeergastenbelasting’, okupason ilegal di tereno ku no a wòrdu atendé èts. Banda di esaki ta bini aserka ku Transparency International a konstatá konforme un rapòrt ku 20% di e presupuesto total di Gobièrnu (5 bion) ta bai na mal maneho i korupshon. Asta rapòrtnan pa ku presupuesto di Gobièrnu di Algemene Rekenkamer i SOAB a demonstrá ku kosnan no a kana konforme prosedura stipulá.
Un parlamentario su trabou ta pa traha pa e pueblo i esaki por entre otro a través di (ahuste) di Lei. TPK ta konsiente ku un persona no por kobra ònderstant pa restu di su bida. Esaki simplemente no ta responsabel i lo tin konsekuensha fatal pa kaha di Gobièrnu. Tampoko TPK ta kere den subida di e montante den un biaha, esaki mester sosodé gradualmente. Promé ku konstatá ku un persona ta yega na remarke pa ònderstant, mester hasi un ‘’assessment’’ promé pa haña un bista di e situashon ku e persona ta aden, i tambe pa haña un bista di su talento i kompetenshanan. Onderstant mester fungi komo algu temporal pa yuda un persona mientras tantu ku e persona en kestion ta trahando riba su mes pa al final e logra haña un trabou, pa asina e por para riba su pia i kria su mes i su famia i asina aportá na pais.
TPK ta kere den traha riba formashon i edukashon duradero di e kobradó di ònderstant (i/of buskadó di trabou) a través di diferente proyektonan di trabou. Ehèmpelnan manera proyekto di Maal (Oostpunt) ku lo generá 14.000 kupo di trabou, proyektonan den kuadro di agrikultura ku lo generá miles di kupo di trabou, proyekto di Wechi ku tambe lo generá miles di kupo di trabou den konstrukshon (4000 kas), i tambe e parti di kombertí shushi den energia duradero ku lo generá sigur 200 kupo di trabou.
Aktualmente Kòrsou konosé mas òf menos 8000 kobradó di ònderstant i 12.000 persona desempleá. TPK tin proyektonan konkreto kaba por medio di kua e kobradó di ònderstant i/òf e persona desempleá (inkluso e ‘LVB’er’) lo haña e oportunidat di siña i traha al mismo tiempo, kual al final lo yuda forma e grupo aki pa asina nan por subi merkado laboral despues. Konforme Calmes e meta ta pa baha e kantidat di kobradó di ònderstant.
Konforme Calmes esaki lo nifiká un bahada drástiko den kostonan sosial di Gobièrnu kual lo resultá den mas sèn den kaha di Gobièrnu ku lo por invertí den otro proyektonan ku lo yuda stimulá e ekonomia di Kòrsou a largo plaso


text:
Pronóstiko di tempu pa Kòrsou i bisindario bálido te djárason mainta 06:00 o.l., 5 di yüli 2017.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 5 di yüli 2017.
Kompilá: djamars 4 di yüli 2017, 05:00 o.l. (09:00 UTC).
Tempu: Awe den dia leve te parsialmente nublá i wer lo keda generalmente seku.
Entre awenochi i djárason mainta tin un chèns un poko mas grandi pa desaroyo di mas nubia, for di kual por kai un òf mas áwaseru lokal.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:16 i ta baha 19:05 o.l.
Bientu: For di prinsipalmente direkshon ost moderá te basta fuerte; forsa 4 te 5 (20 te 39 km/ora, 11 te 21 nudo). Espesialmente durante di dia, de bes en kuando fuerte; forsa 6 (40 te 50 km/ora, 22 te 27 nudo).
Situashon general: Durante oranan di awe mainta no ta ántisipa ningun nubia signifikante riba nos region i un wer seku lo prèvalese riba nos isla. Un ola tropikal situá riba e parti ost di Karibe ta moviendo den direkshon wèst i lo pasa durante awenochi lat i djárason mainta ku mayoria di su wer nòrt di nos region.
Kondishon di laman: Por lo general moderá ku altura di olanan entre 1 i 2 meter (3 pa 7 pia).
Sistemanan signifikante di wer tropikal: A base di potrètnan di satelite a detektá un disturbio riba osean Atlantiko, na un distansia di mas o menos 1200 km wèst suitwèst di islanan Cabo Verde. E disturbio aki ta mustra potensial pa desaroyá den un siklón tropikal durante próksimo 24 pa 48 ora. Aktualmente e sistema aki ta moviendo poko poko den direkshon wèst nortwèst. Ku tur probabilidat e “potensial siklón” aki lo bai alkansa e parti mas nortost di Karibe aki sinku (5) dia. Pues e disturbio aki lo no ta bai ta un menasa pa nos isla òf áwanan den bisindario. Sinembargo servisio Meteorológiko di Kòrsou lo sigui desaroyonan di e sistema aki ku hopi atenshon.
Fenómeno spesial: Ningun.
Pèrspektiva te djáweps mainta: Parsialmente nubla i un chèns chìkì pa un áwaseru di durashon kòrtiku.
Meteorólogo: Statia.
E próksimo boletin di tempu lo wòrdu publiká djamars 11:00 o.l. (15:00 UTC).


text:
KASO DRUM
UPDATE.
Den oranan tempran di awe mainta, djaweps 22 di sèptèmber, ku asistensia di e tim di aresto di Kuerpo Polisial di Kòrsou, a realisá un otro detenshon den kuadro di e investigashon DRUM.
Na komienso di e siman aki a pidi komunidat di Boneiru pa ta alerta pa un hòmber di kua a duna un deskripshon i ku probablemente tin e nòmber di kariño Kike. E hòmber ta un sospechoso den e investigashon DRUM.
Dor di un tep anónimo ku a risibí, e tim di aresto a realisá un entrada hudisial na un bibienda situá na Kaya Gloria i aki a detené un hòmber ku ta kuadra ku e deskripshon duná. Su inisialnan ta J.E.E.P. Banda di e sospechoso aki a detené 3 persona mas.
Un di e 3 otro personanan detené na e kas tabata ser buská basta tempu kaba relashoná ku un kaso serio di violensia. Su inisialnan ta T.T.B de J.
Tambe a detené dos dama sospechá di a yuda e hòmbernan keda for di man di hustisia i polis. Inisialnan di e damanan aki ta V.R. i P.T.S
Riba djárason 21 di sèptèmber a trese e 3 sospechosonan den e investigashon Drum ku anteriormente a transportá ku yudansa di Defensa pa Korrektie Instelling Aruba (KIA), bek Boneiru.
Den e siman aki personal di defensa a yuda tambe riba otro tereno.
Djaluna último e barku De Pelikaan a yega Boneiru ku un grupo di militar Hulandes pa yuda den e investigashon. E asistensia di e grupo spesialisá aki tabata konsistí di investigashon di áreanan ku ta difísil pa penetrá. E investigashon aki a kondusí na hayasgo di mas arma di kandela ku probablemente a usa pa e atrako ku resultado fatal. Na e momentunan aki ta eksaminá e armanan di kandela aki di forma ekstenso. E tim ta bai usa e informashon spesífiko tokante e armanan aki den e interogashon i pa e motibu aki no por duna mas informashon riba e armanan aki.
Riba 22 di ougùstùs den kuadro di e investigashon Drum a detené un hòmber di inisialnan E.F.S komo sospechoso. E hòmber a keda detené pasobra e tabata usuario di un bus blanku ku tabata ser investigá den e kaso. Mester a investigá si e lo por tabata enbolbí den e aktonan deliktivo den e investigashon Drum. Ministerio Públiko ya no ta konsiderá e hòmber aki komo sospechoso.
FUENTE: O.M.
LIVE FM NOTISIA KU BO POR KONFIA.


text:
Elekshon 2de kamer Hulanda ta un trampa no vota
Elekshon 2de kamer di Hulanda na Bonaire ta un burla di demokrasia, un trampa - no vota o vota blanku
NKBB no tin otro alternativa di konseha e pueblo Boneriano pa no bai vota pa no kai den e trampa di elekshon pa 2de kamer di Hulanda.
No vota, pasobra nan no ta respeta nos referendum I nos demokrasia, ni nos derechonan tampoko ley internashonal ku nan mes a firma den tratadonan den Nashonan Uni. Nan lo usa bo voto pa bisa ta bo mes boluntariamente a legalisa e status illegal aki, I bo mes ta bai kontra bo mes voto No den referendum di 2015 ku ta un di e motibunan prinsipal pa Nashonan Uni por pone nos bek riba lista di protekshon di Teritorionan-Sin-Propio-Gobernashon
E mesun Knops I otro politikonan I gobiernu Hulandes, asisti I juda pa nan aliadonan lokal ku no ta respeta nos manera di biba, nos kultura, nos norma I balornan, nos tradishonanan, ke destroza nos identidat, ta trapando nos derechonan, awor tin e kurashi di pidi bo pa vota pa nan.
• No vota, pa demonstra ku bo ta kontra ku nos awordu ankra den Konstitushon Hulandes sin derecho igual I ku bo no ke ta un suidadano di segundo rango. Si bo vota bo ta bai eens I konfirma ku bo no ke derecho igual.
• No vota, pasobra nan lo bisa despues ku ta bo mes a vota i ta akuerdo I juda hasi legal tur e leynan inhustu ku 2de kamer na Den Haag a impone riba nos, I ku no tin problema na Boneiru I tur kos ta ok, ku no tin pobresa I ku tur sobra kos ta nos mes falta, pasobra ta bo mes a vota.
• No vota, pasobra abo mes ta bai di akuerdo ku bo lidernan Boneriano ku bo a vota pe I ta den gobiernu aki I no tin poder ni nada di bisa, I ta bo mes ke pa representante di reino I programma mananger I Knops I Hulandesnan na Den Haag sigui disidi riba nos
• No vota, pa mustra ku bo no ta di akuerdo ku tur sen di belasting ku bo ta paga ta sigui bai Hulanda pa Hulanda sigui usa bo mes sen pa manda Hulandes-Oropeo bin Bonaire bin traha na luga di nos mes hendenan lokal I biba un bida di rei di nos mes sen di belasting, kaminda nos Bonerianonan ta den pobresa luchando pa sobrebibi.
• No vota, pasobra Knops I gobierno Hulandes no ta respeta niun di nos otro islanan ruman, nan a deroka e gobiernu di Sint Eustatius, nan a abusa di pandemia di Covid-19 pa yudansa finansiero pa nan chantagia I kita, limita outonomia di Korsou, Aruba I St Maarten
• No vota, pa mustra bo malkontentu ku nan no ta respeta nos idioma papiamentu, ta segrega nos yunan den edukashon I limita nan posibilidat pa nan futuro, no ta respeta esfuesonan, sakrifiso I trabao duro di nos penshonadonan I ta introdusi leynan di impuesto I medidanan inhustu kontra nan,
• No vota, komo protesta I pa no ta di akuerdo ku e mesun 2de kamer ku no ta respeta e pueblo Boneriano ku ta kristian kreyente I ta nan mes a impone leynan inmoral riba nos.
• No vota, pasobra nan no ta respeta e pueblo ku a lucha pa jega na su negoshi, kas I bienesnan, I nan a impone leynan inhustu I impuesto pa kibra e negoshi di e Boneriano I kita su edifisionan, kas, tereno , trabao, bienesnan, mientrastantu nan ta sigui enrikesa nan mes a kosto di nos I nos isla.
• No vota, pasobra nan no ta respeta ku e Boneriano tin derecho di eksistensia komo hende I komo pueblo I goberna su mes I ta invadiendo, a jena Boneiru ku Hulandes oropeonan sin limitashon I awor e Boneriano ta un minoria riba su mes isla.
• Si bo donjo di trabao o lidernan di partido o otro nan ta forsa bo pa bai vota bao di menasa e ora vota blanko
• No vota, ni duna apoderashon, pasobra si bo duna o bende bo voto, abo lo ta ko-responsabel pa bo nietunan den futuro lo sigui biba sin oportunidat di yega na funshon ni puestonan ni nada riba Bonaire.
• No vota pa nan pasobra nan no ta konosi pa nos, no tin konsenshi, ni sintimentu ni kompashon pa nos, nan no ta kumpli ku nan promesanan, no ta kumpli ku nan palabrashonan, no ta kumpli ku nan akuerdonan, ets ets


text: Dialuna anochi den bario di Savaneta zonido di basta tiro a spanta habitante y pone nan yama polis pa cu esaki, mesora a dirigi varios unidad na e sitio. Na yegada di e patruya na e sitio a constata for di declarashon di basta habitante cu un persona lo mester tabata canando rond cu un arma y lo a los varios tiro tras di otro. Polis a tuma tur declarashon y a cuminsa un buskeda den e area pa e malhechor pero no a encontre. A pidi presencia di technico di polis y a sera e area pa asina por a hasi investigashon di e sucedido aki.


text:
Awe mainta Korte di Hustisia a sentensiá e homber D.S.O. (Colombia, 23 aña)
Info OM:
Awe mainta Korte di Hustisia a sentensiá e homber D.S.O. (Colombia, 23 aña) na un kastigu di 15 prison di aña pa homisidio (doodslag) i poseshon di un arma di kandela.
Wes a akseptá e demanda pa daño i perhuisio pa e montante di 12.609 florin.
Demanda di Fiskal den e kaso aki tabata 16 aña di prison pa asesinato premeditá i poseshon di un arma di kandela.
Ta trata di e kaso di asesinato di 25 di februari 2017, mardugá 01:50 or despues di Teenerparade na pia di brug den Punda na unda e hoben D’xiane Ogenia (Curacao, 18 aña) a perde su bida debi na tiru for di un arma di kandela.
Wes a yama e morto di e hoben sin ningun sentido, esta “zinloos geweld”, kondenabel i rechasabel.


text:
Kiko bo mester sa i kon bo mester prepará pa bai studia den Region
Enseñansa ta un instrumento importante pa desaroyo di un pueblo. E maneho aktual di Enseñansa di e Gobièrnu di Kòrsou ta basa riba estudionan lokal. Tambe e maneho ta stimulá studiamentu den nos region. E maneho aki ta keda sostené dor di e Gobièrnu di Hulanda, ku alabes a keda ratifiká den un akuerdo pa stimulá studiamentu den Region.
E mishon di Ministerio di Enseñansa, Siensia, Kultura & Deporte ta pa krea oportunidat pa e pueblo di Kòrsou i studiamentu den region ta kontribuí na esaki. E demanda pa studia den enseñansa avansá a oumentá drástikamente. Tambe un kantidat respetá di institutonan ku ta duna estudionan avansá a oumentá. Esaki ta pone ku hopi studiante di nos isla a haña interes pa bai studia na e institutonan aki ku ta mas serka di Kòrsou. Aki na Ministerio di Enseñansa, Siensia, Kultura & Deporte tin hopi informashon disponibel relashoná ku e tema aki. Awor nos a kompilá tur esaki nan den un manual ku lo sirbi komo un guia pa tur ku lo ke bai studia den region.
Pa mas informashon por ‘download’ e manual: Handboek voor Studenten – Studeren in de Regio